Lokasi batu granit tular milik persendirian, ditutup kepada umum
Oleh LIYANA RAMLI

14 Ogos 2022, 6:22 pm
IPOH – Kawasan batu granit porfiritik di Gunung Bujang Melaka, Kampar yang gambarnya tular dalam media sosial baru-baru ini disahkan milik persendirian dan lokasi itu tidak dibuka kepada umum.
Pengerusi Jawatankuasa Perumahan, Kerajaan Tempatan dan Pelancongan Perak Datuk Nolee Ashilin Mohammed Radzi berkata, berikutan gambar lokasi batu granit itu tular dalam media sosial baru-baru ini, pemilik tanah di situ terpaksa menutup tempat tersebut kepada orang awam atas faktor keselamatan.
“Jika berlaku apa-apa, ia adalah tanggungjawab pemilik kerana lokasi batu granit itu berada di atas tanah persendirian.
“Tempat ini belum dibuka kepada umum, bersabar dahulu kerana ia masih dalam proses permulaan rundingan dan bahaya jika pergi ke tempat itu tanpa menitikberatkan faktor keselamatan,” katanya pada sidang akhbar di sini hari ini.
Nolee Ashilin (tiga kanan) bergambar bersama peserta dan penceramah Kursus Asas dan Lanjutan Geoguide GeoPark di Hotel Excelsior di Ipoh hari ini. /FOTO MUHAMAD NAZREEN SYAH MUSTHAFA
Terdahulu, beliau merasmikan penutup Kursus Asas dan Lanjutan Geoguide GeoPark Lembah Kinta di sini.
Menurutnya, kerajaan negeri sedia mengkaji kawasan batu granit di Kampar itu sebagai satu lagi geotapak di Perak, malah pihak berkuasa tempatan dan pejabat tanah telah menghubungi pemilik tanah tersebut.

“Kerajaan negeri akan meminta Taman Negeri bersama Jabatan Mineral dan Galian (JMG) untuk melakukan tinjauan awal di lokasi batu granit yang gambarnya tular dalam media sosial baru-baru ini. Jika betul, kita boleh angkat sebagai geotapak yang baharu,” katanya.
Bagaimanapun, katanya, keputusan akhir adalah tertakluk kepada kesanggupan pemilik tanah di kawasan itu untuk membangunkan ia sebagai geotapak. – KOSMO! ONLINE


Dua pelajar antara 11 ditahan dalam Op Samseng Jalanan
Oleh ASLIZA MUSA

14 Ogos 2022, 7:00 pm
IPOH – Dua pelajar lelaki antara 11 orang yang ditahan polis kerana menunggang motosikal secara melulu dan berbahaya dalam Op Bersepadu Samseng Jalanan di Jalan Jelapang dekat sini hari ini.
Operasi bermula pukul 12 tengah malam hingga 4 pagi itu dijalankan pegawai dan anggota Ibu Pejabat Polis Daerah (IPD) Ipoh dan Agensi Anti Dadah Kebangsaan (AADK) Perak.
Ketua Polis Daerah, Asisten Komisioner Yahaya Hassan berkata, kesemua yang ditahan itu berusia 14 hingga 21 tahun selepas pemeriksaan dilakukan terhadap 72 motosikal dan 85 individu.
Katanya, hasil pemeriksaan itu turut membawa kepada sitaan sembilan buah motosikal atas pelbagai kesalahan.
“Seramai 11 orang ditahan kerana menunggang motosikal secara melulu dan berbahaya selain kesalahan pemalsuan nombor kenderaan di bawah Seksyen 42(1) dan Seksyen 108 Akta Pengangkutan Jalan 1987.
“Dalam operasi ini, sebanyak 187 saman telah dikeluarkan kepada pengguna jalan raya atas pelbagai kesalahan trafik,” katanya dalam satu kenyataan di sini hari ini.

Tambah beliau, hasil ujian saringan air kencing yang dijalankan oleh AADK mendapati dua lelaki positif dadah jenis methamphetamine. – KOSMO! ONLINE


Hujan lebat, ribut petir di 5 negeri malam ini
Oleh NOR AZIAH MAT NOH

14 Ogos 2022, 7:13 pm
PETALING JAYA – Jabatan Meteorologi Malaysia (MetMalaysia) meramalkan hujan lebat serta ribut petir dijangka melanda lima negeri menjelang malam ini.
MetMalaysia dalam kenyataan hari ini berkata, cuaca buruk itu dijangka berlaku di negeri Perlis dan Kedah melibatkan daerah Kubang Pasu, Kota Setar, Pokok Sena dan Padang Terap.
“Hujan lebat dan ribut petir dijangka melanda negeri Perak melibatkan kawasan sekitar Kerian, Larut, Matang Dan Selama, Kuala Kangsar, Manjung, Perak Tengah, Bagan Datuk dan Hilir Perak.
“Selain itu, cuaca yang sama dijangka turut berlaku di Pahang termasuk daerah Lipis, Raub, Jerantut, Temerloh, Maran, Kuantan dan Pekan,” katanya hari ini.
Tambahnya, cuaca buruk turut akan berlaku di Negeri Sembilan melibatkan kawasan sekitar Jelebu, Kuala Pilah dan Jempol sehingga malam ini.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam. – KOSMO! ONLINE


JPJ cekup remaja tunggang motosikal belum daftar
Oleh ROSLIZA MOHAMED

14 Ogos 2022, 6:42 pm
KOTA BHARU – Jabatan Pengangkutan Jalan (JPJ) Kelantan menahan seorang remaja selepas didapati menunggang sebuah motosikal yang belum didaftarkan dengan jabatan tersebut dalam Ops Lejang di Jalan Kota Bharu-Bachok di sini kelmarin.
Pengarah JPJ Kelantan, Mohd. Misuari Abdullah berkata, motosikal jenis Honda RS-X itu ditunggang oleh remaja lelaki berusia 16 tahun semasa operasi dijalankan.
Katanya, remaja terbabit dikenakan saman kerana melakukan kesalahan mengikut Seksyen 39 Akta Pengangkutan Jalan 1987.
“Kita turut menyita motosikal tersebut bagi membantu siasatan,” katanya ketika dihubungi Kosmo! hari ini.
Dalam pada itu, Mohd. Misuari berkata, sebanyak 135 notis saman dikeluarkan kepada penunggang dan pemilik motosikal atas pelbagai kesalahan mengikut Akta Pengangkutan Jalan 1987.
Katanya, beberapa kesalahan dilakukan penunggang motosikal antaranya ubah suai kelajuan, tidak mempamerkan pelekat P, tiada cermin sisi dan nombor pendaftaran tidak mengikut spesifikasi ditetapkan.

“Selain itu, kesalahan paling banyak dikesan adalah tiada lesen memandu dan Lesen Kenderaan Motor (LKM) tamat tempoh.
“Sebanyak tujuh buah kenderaan disita mengikut Seksyen 64 (1) Akta Pengangkutan Jalan 1987,” katanya. – KOSMO! ONLINE


Bomoh didakwa jadi punca 100 burung nasar mati keracunan
Oleh KOSMO!

14 Ogos 2022, 6:30 pm
CAPE TOWN – Kematian misteri melibatkan 100 ekor burung nasar yang bangkainya ditemui di sebuah taman safari di Afrika Selatan didakwa didalangi oleh bomoh tempatan, lapor akhbar Daily Star semalam.
Kejadian itu berlaku selepas seekor kerbau yang mati akibat diracun, kemudiannya dimakan oleh kawanan burung pemangsa tersebut.
Ia berlaku di Taman Negara Kruger apabila racun itu membunuh burung-burung tersebut dengan serta-merta. Seekor dubuk turut mati selepas cuba memakan bangkai kerbau itu.
Laporan berita tempatan menyatakan bahawa sasaran sebenar adalah burung nasar kerana bomoh menggunakan bahagian badan haiwan itu sebagai ‘ramuan ritual’.
“Tindakan tercela ini sekali lagi menyerlahkan bahaya keracunan hidupan liar yang sentiasa diancam oleh orang yang tidak bertanggungjawab.
“Lokasi kejadian telah dikepung untuk siasatan lanjut manakala bangkai kawanan burung itu dibakar bagi memastikan tiada lagi keracunan. Kira-kira 20 ekor burung nasar masih hidup di taman itu.

“Skala kematian ini menjejaskan populasi burung nasar yang secara global dinamakan sebagai spesies terancam kritikal,” kata Pemangku Ketua Inspektor SANParks, Hapiloe Sello.
Isu pemburuan burung nasar khususnya baka White Backed telah menyebabkan haiwan itu dimasukkan ke dalam senarai ‘merah’ oleh Kesatuan Antarabangsa untuk Pemuliharaan Alam Semula Jadi. – Agensi


17 GRO ditahan, wanita warga asing dipaksa melacur diselamatkan
Oleh NOR AZIAH MAT NOH

14 Ogos 2022, 6:48 pm
KUALA LUMPUR – Polis berjaya menahan 17 gadis pelayan pelanggan (GRO) serta menyelamatkan seorang wanita warga asing yang dipaksa bekerja sebagai pelacur dalam serbuan di sebuah premis di Taman Fadason, dekat Jinjang, di sini pagi semalam.
Ketua Polis Daerah Sentul, Asisten Komisioner Beh Eng Lai berkata, polis menjalankan serbuan ke atas premis yang disyaki dijadikan sarang pelacuran itu pada pukul 11 pagi.
“Seramai 19 individu berjaya diberkas yang mana 18 daripadanya adalah wanita warga asing berusia 25 hingga 39 tahun yang dipercayai terbabit dalam kegiatan pelacuran.
“Selain itu, kita turut menahan seorang lelaki warga tempatan berusia 34 tahun yang dipercayai merupakan penjaga kepada kesemua wanita warga asing berkenaan,” katanya dalam satu kenyataan di sini hari ini.
Menurut Beh, siasatan awal mendapati salah seorang tangkapan, wanita warga asing yang berusia 39 tahun telah dipaksa melacur dan tidak dibayar gaji.
“Mangsa telah masuk ke dalam negara dua minggu lalu melalui Stulang Johor untuk bekerja sebagai Pegawai Khidmat Pelanggan (GRO), namun dipaksa menjadi pelacur dan dibawa ke sebuah hotel di Kuala Lumpur.

“Baki 17 lagi wanita warga asing mengaku bekerja sebagai GRO tanpa paksaan dan menerima gaji hasil dari perkhidmatan yang telah mereka tawarkan,” ujarnya.
Jelasnya, kesemua 17 wanita asing terbabit telah bekerja selama dua tahun di Malaysia dan tidak mempunyai sebarang dokumen perjalanan yang sah.
“Kesemua tangkapan kini ditahan selama 14 hari sehingga 27 Ogos ini, manakala lelaki warga tempatan itu direman enam hari sehingga 19 Ogos ini bagi membantu siasatan.
“Pihak mahkamah turut meluluskan permohonan polis untuk mendapatkan Perintah Perlindungan Interim (IPO) selama 21 hari bagi tujuan melindungi dan menempatkan mangsa yang dipaksa menjalankan aktiviti pelacuran itu di rumah perlindungan,” ujarnya.
Kes diklasifikasikan mengikut Seksyen 12 Akta Anti Pemerdagangan Orang Dan Penyeludupan Migran (ATIPSOM) 2007 dan Seksyen 6(1)(c) Akta Imigresen 1959/63. – KOSMO! ONLINE


KPM giat laksanakan kajian menyeluruh lepasan SPM enggan sambung belajar
Oleh IVAN AMIRUL

14 Ogos 2022, 7:10 pm
KOTA KINABALU – Kementerian Pendidikan Malaysia (KPM) sedang melaksanakan kajian menyeluruh mengenai pelajar lepasan Sijil Pelajaran Malaysia (SPM) enggan menyambung pendidikan ke peringkat lebih tinggi.
Menterinya, Datuk Dr Radzi Jidin berkata, penelitian serta kajian lebih mendalam harus dibuat agar kementerian mampu memperoleh data yang lebih tepat.
“Data 72 peratus itu perlu diperbetulkan kerana data berkenaan dikeluarkan dengan Jabatan Perangkaan Malaysia (DOSM) bersama agensi berkaitan.
“Jika bercakap tentang umur 70 hingga 80 tahun ke atas, memang ramai individu ketika itu tidak menyambung pelajaran.
“Kajian terkini yang sedang diusahakan adalah berdasarkan rekod KPM membabitkan umur serta arah tuju pelajar selepas menamatkan SPM.
“Kementerian bakal kongsikan hasil kajian terbabit dalam masa terdekat,” katanya ketika ditemui media selepas Program Bersama Semarakan Transformasi Pendidikan Guru Sabah di Pusat Konvensyen Antarabangsa Sabah (SICC) hari ini.
Terdahulu, Radzi berkata demikian ketika mengulas mengenai kaji selidik sebanyak 72.1 peratus daripada 560,000 pelajar lepasan SPM enggan menyambung pelajaran. – KOSMO! ONLINE


Bila tua nanti siapa nak jaga saya? – Indah Ruhaila
Oleh MOHAMMAD SHAHEMY AZMI

14 Ogos 2022, 6:18 pm
PETALING JAYA – Penyanyi Indah Ruhaila mengakui mahu menimang cahaya mata selepas lima tahun mendirikan rumah tangga, namun akur apabila masih belum diberikan rezeki oleh Allah SWT untuk hamil.
Bagaimanapun, Indah atau nama lengkapnya Siti Ruhailah Hussein ketika ditemui Kosmo! berkata, dia yakin pada rezeki Tuhan dan tidak mahu terlalu membebankan diri untuk berfikir tentang zuriat.
“Saya sebenarnya sudah banyak kali disoal tentang anak sampai berbuih mulut. Seperti yang saya katakan sebelum ini, saya nak anak. Cuma belum ada rezeki yang diberikan oleh Allah SWT kepada saya dan juga suami.
“Saya pun sudah lima tahu berkahwin. Bila saya duduk seorang diri, kadang-kadang saya terfikir juga bila saya tua nanti siapa yang mahu menjaga saya?” ujarnya kepada Kosmo!
Tambah pelantun lagu Pudar itu lagi, dia tidak mahu bersangka buruk atas apa yang telah ditetapkan kerana percaya dengan perancangan yang telah diatur oleh-Nya.
“Saya tidak mahu fikir perkara tidak baik dengan perancangan Allah SWT. Tuhan tahu masa yang tepat untuk kurniakan cahaya mata kepada saya.

“Ramai lagi pasangan di luar sana yang sudah kahwin bertahun-tahun, malah ada yang sudah melakukan rawatan kesuburan in-vitro (IVF) pun masih belum diberikan rezeki zuriat.
“Perkara ini (kehamilan) berbalik pada rezeki Allah SWT dan saya tidak mahu bebankan diri saya. Kalau orang tanya, saya akui tidak tertekan dengan situasi ini,” katanya.
Memandangkan usianya masih baru mencecah 35 tahun, Indah diberitahu doktor dia masih berpeluang untuk memperoleh anak sendiri dan mahu cuba untuk hamil secara semula jadi.
“Saya masih ada peluang untuk hamil dan akan cuba untuk hamil secara semula jadi. Insya-Allah,” tegasnya.
Indah yang ditemui ketika sidang media pelancaran single terbaharunya berjudul All My Heart baru-baru ini telah mendirkan rumah tangga bersama suami, Ahmad Shariff Ahmad Taufiq, 41 pada 24 Disember 2017.
Selepas lima tahun berkahwin, Indah dan suami bagaimanapun masih belum diberikan rezeki untuk menimang cahaya mata. – KOSMO! ONLINE


Penubuhan Pasukan Jihad Inflasi beri impak positif
Oleh ROSALWANI CHE SOH

14 Ogos 2022, 7:07 pm
KOTA BHARU – Penubuhan Pasukan Khas Jihad Tangani Inflasi dilihat memberi kesan positif terhadap penurunan harga barangan kawalan di pasaran negara.
Menteri di Jabatan Perdana Menteri (Ekonomi), Datuk Seri Mustapa Mohamed berkata, antara harga barangan yang mengalami penurunan setakat ini adalah minyak masak dan ayam mentah.
Menurutnya, penubuhan jawatankuasa itu sekali gus dapat memberi fokus terhadap isu inflasi secara total.
“Inflasi merupakan masalah dunia dan dengan usaha Pasukan Khas Jihad Tangani Inflasi, ia dapat menangani masalah tersebut dengan lebih sistematik sekali gus melegakan ramai pihak.
“Harga minyak kelapa sawit mentah di pasaran sebelum ini adalah RM 7,000 untuk satu tan dan kini turun hampir RM 4,000. Kita pasti jika harga pasaran turun, maka ia perlu disusuli dengan penurunan di peringkat negara,” katanya ketika ditemui pemberita di Pejabat Pembangunan Negeri Kelantan, Tunjong di sini hari ini.
Mengulas lanjut, menurut Mustapa, Pasukan Khas Jihad Tangani Inflasi kini berfungsi denhan naik.

Katanya, kerajaan turut mempertimbangkan beberapa rayuan daripada pihak pengusaha ternakan ayam termasuk untuk mengeskport semula kepada Singapura.
Tambahnya, bagaimanapun, keputusan masih belum dibuat dan perbincangan akan dijalankan secepat mungkin bagi membuat keputusan mengenai perkara itu. – KOSMO! ONLINE


Wanita maut diseret treler
Oleh ASLIZA MUSA

14 Ogos 2022, 5:32 pm
TAPAH – Rutin seorang ibu menghantar anak ke sekolah berakhir hari ini apabila dia terbunuh dalam nahas membabitkan sebuah treler di Kilometer 57, Jalan Ipoh-Kuala Lumpur di sini pagi tadi.
Dalam kejadian sekitar pukul 7.15 pagi di atas jambatan Sungai Batang Padang itu, mangsa, Shahriza Ishak, 39, parah di kepala ekoran diseret treler sejauh 10 meter.
Ketua Polis Daerah Tapah, Superintendan Wan Azharuddin Wan Ismail berkata, nahas berlaku ketika mangsa yang menunggang motosikal jenis Honda Wave dalam perjalanan pulang ke rumah untuk mengambil anaknya untuk dihantar ke sekolah.
Katanya, kemalangan berlaku apabila motosikal ditunggang wanita itu bergesel dengan treler menyebabkan mangsa jatuh di atas jalan raya.
“Pelanggaran itu menyebabkan mangsa diseret treler berkenaan hingga menyebabkan kecederaan parah di kepala. Mangsa disahkan maut di tempat kejadian.
“Ketika kejadian, mangsa dalam perjalanan dari sekolah balik ke rumah untuk mengambil seorang lagi anaknya untuk dihantar ke sekolah,” katanya di sini hari ini.

Menurut beliau, pemandu treler berusia 36 tahun tidak mengalami sebarang kecederaan dan lelaki itu telah ditahan untuk siasatan lanjut.
Katanya, berdasarkan ujian saringan air kencing mendapati lelaki terbabit positif dadah jenis methamphetamine. – KOSMO! ONLINE


Pelabur asing bertambah sejak Ismail Sabri jadi PM
14 Ogos 2022, 5:20 pm
KUALA LUMPUR – Perdana Menteri, Datuk Seri Ismail Sabri Yaakob menafikan dakwaan segelintir pihak yang menuduh syarikat asing tidak berminat lagi melabur dengan Malaysia sejak beliau mengetuai pentadbiran negara.
Tegas beliau, berdasarkan rekod Pelaburan langsung asing (FDI) dalam tempoh sembilan bulan, negara merekodkan RM74.1 bilion sekali gus mengatasi jumlah FDI tahunan pada tahun 2021, 2020, 2019 dan 2018.
“FDI mencatatkan angka rekod tertinggi pada Suku ke-4 2021 dengan RM26.7 bilion dan disusuli dengan RM23.3 bilion pada Suku Pertama 2022.
“Dengan pengumuman terbaru kemasukan FDI pada Suku Kedua 2022 sebanyak RM24.1 bilion, jumlah
pelaburan FDI selama sembilan bulan sahaja adalah sebanyak RM74.1 bilion.
“Dalam tempoh sembilan bulan ini sahaja sudah mengatasi jumlah FDI tahunan pada tahun 2021, 2020, 2019 mahupun 2018,” ujarnya ketika berucap pada Konvensyen Wanita BN di Dewan Tun Hussien Onn, PWTC, di sini hari ini.
Justeru itu, beliau meminta agar masyarakat tidak mudah termakan dengan dakwaan bahawa syarikat asing tidak minat lagi dengan Malaysia.

“Data menjadi saksi dan saya sendiri menjadi saksi, dalam lawatan-lawatan ke luar negara, mahupun apabila syarikat
asing bertemu dengan saya di sini, ternyata jika kepimpinan negara terurus baik, Malaysia tetap menjadi pilihan utama pelabur,” katanya.
Menurut Ismail Sabri, bukan sahaja FDI, malah nilai jualan borong dan runcit negara juga mencatatkan prestasi terbaik sejak 2013 dengan data terkini RM132.8 bilion untuk Jun 2022.
“Nilai jualan sektor pembuatan pula tidak kurang hebatnya, melonjak 23.4 peratus kepada RM153.5 bilion pada Jun 2022.
“Semua angka yang saya sebut ini, serta data lain yang tidak sempat saya senaraikan, telah menyumbang kepada
indikator paling besar yang diumumkan kelmarin iaitu Keluaran Dalam Negara Kasar (KDNK), atau dalam erti
kata lain pertumbuhan ekonomi negara untuk suku kedua 2022, memecut ke angka 8.9 peratus. Angka ini yang paling tinggi di Asia Tenggara,” jelasnya. – KOSMO! ONLINE


Futsal wanita Universiti Malaya menang bergaya SUKIPT 2022
Oleh MUHAMMAD RIDUAN MOHD HANAFIAH

14 Ogos 2022, 6:00 pm
TANJONG MALIM – Pasukan futsal wanita Universiti Malaya (UM) dinobatkan sebagai juara selepas menundukkan Universiti Putra Malaysia (UPM) 8-1 pada saingan akhir liga sepusingan Sukan Institusi Pengajian Tinggi (SUKIPT) 2022 sebentar tadi.
Skuad futsal wanita UM berada dalam kelas tersendiri apabila memenangi empat daripada lima perlawanan pada temasya edisi kelima tersebut.
Jurulatih futsal UM, Farhanah Abdullah mengakui dia cukup berpuas hati dengan penampilan anak buahnya itu sepanjang perlawanan tersebut.
“Kejuaraan ini amat manis buat kami kerana pada aksi Liga Futsal Institusi Pengajian Tinggi (LFIPT) 2022 sebelum ini kami tumpas dengan Universiti Pertahanan Nasional Malaysia (UPNM) di pentas final.
“Ini semua adalah misi balas dendam dan lagi manis semua pemain menunjukkan peningkatan yang sangat baik. Mereka juga bermain dengan cemerlang pada setiap perlawanan,” katanya ketika ditemui di Arena Universiti Pendidikan Sultan Idris Shah (UPSI).
Dalam pada itu, Farhanah turut mengakui banyak perkara perlu diperbaiki pasukannya terutama penyudah lebih tajam.

“Saya lihat masih terdapat lagi kekurangan terutama kegagalan memanfaatkan segala peluang. Pada saya, siapa yang ambil peluang dia akan menang. Itulah futsal.
“Kalau dilihat corak permainan mereka ada, tapi bila sampai di hujung mereka tak dapat buat penyudah. Jadi, itu adalah perkara paling besar yang perlu ditambah baik pasukan futsal wanita UM pada akan datang,” katanya.
Untuk rekod, skuad futsal wanita UM berjaya mengumpul 12 mata daripada lima perlawanan sekali gus melayakkan mereka meraih emas.
Manakala, pingat perak diraih Universiti Teknologi Mara (UiTM) dan gangsa Kolej Poly-Tech Mara (KPTM). -KOSMO! ONLINE


Ribut Tropika Meari landa Jepun
Oleh KOSMO!

14 Ogos 2022, 5:30 pm
TOKYO – Ribut Tropika Meari yang melanda Jepun mencetuskan fenomena hujan lebat di pulau Honshu ketika ia menuju ke utara ke arah Tokyo semalam, lapor akhbar Saudi Gazette.
Agensi Meteorologi Jepun berkata, ribut Meari melanda wilayah Shizuoka di barat daya Tokyo petang semalam. Ia membawa hujan lebat dan angin kencang ke kawasan luas sehingga mencetuskan amaran banjir dan banjir lumpur.
Lebih 72,000 penduduk di kawasan-kawasan utama bandar Shizuoka diarah untuk berpindah kerana kawasan itu berkemungkinan mengalami tanah runtuh.
Ribut Meari yang membawa angin berkelajuan sehingga 72 kilometer sejam (km/j) telah melepasi Shizuoka sebelum bergerak pada kelajuan kira-kira 20 km/j.
Ia dijangka terus beredar ke arah utara sebelum ke timur dan melanda Lautan Pasifik.
Beberapa kawasan di Tokyo turut mengalami kejadian hujan lebat berkala bermula pagi semalam. Amaran mengenai ombak tinggi di kawasan pantai telah dikeluarkan untuk Tokyo, wilayah Kanagawa, barat daya Tokyo dan kawasan-kawasan lain yang berdekatan.

Pihak berkuasa turut memberi amaran agar orang ramai tidak mendekati sungai dan kawasan air lain kerana parasnya mungkin meningkat secara tiba-tiba.
Sementara itu, hujan dijangka bertambah buruk di Tokyo dan kawasan utara kota raya itu pada waktu petang, sekali gus menyebabkan amaran banjir, angin kencang dan hujan lebat dikeluarkan.
Jepun ketika ini berada di tengah-tengah cuti musim panas perayaan Bon dengan kehadiran ramai pelancong, namun ada yang terpaksa membatalkan atau menukar rancangan mereka disebabkan cuaca buruk. – Agensi


KPM perhalusi tindakan bendung tingkah laku pendidik
Oleh LIYANA RAMLI

14 Ogos 2022, 6:00 pm
KAMPAR – Kementerian Pendidikan (KPM) akan memperhalusi tindakan untuk membendung tingkah laku warga pendidik yang tidak wajar dipertontonkan dalam media sosial di negara ini.
Timbalan Menteri Pendidikan 1, Datuk Dr. Mah Hang Soon berkata, pihaknya akan membuat kajian berkenaan video-video yang tular di laman sosial terutamanya yang melibatkan warga pendidik.
“Kami akan selidik video-video yang tular melibatkan guru-guru di bawah KPM, setelah memperhalusi video-video tersebut, barulah boleh mengambil tindakan yang sewajarnya.
“Pelbagai usaha akan sentiasa kita lakukan bagi memastikan kebaikan terhadap pelajar,” katanya kepada pemberita selepas hadir merasmikan Sambutan Ulang Tahun Ke-20 Universiti Tunku Abdul Rahman melancarkan Bamboo Pavilion di sini hari ini.
Hang Soon (kiri) melihat replika yang dicipta oleh enam pelajar UTAR Kampar pada sambutan ulang tahun ke-20 universiti itu, di sini hari ini. /FOTO MUHAMAD NAZREEN SYAH MUSTHAFA.
Hang Soon berkata, sosial media kini menjadi platform untuk menyampaikan maklumat dengan pantas tetapi warga pendidik mestilah menggunakan platform tersebut dengan baik sehingga tidak menjatuhkan imej KPM.
“Dalam era sosial media ini, apa yang disampaikan akan menjadi tatapan khalyak ramai. Kadang kala, mungkin mereka (guru) tidak sedar video tersebut akan tular dan mendapat perhatian umum.

“Saya ingin menasihatkan warga pendidik supaya berhati-hati dalam memuat naik video dalam sosial media, gunakan media sosial ini dengan baik untuk menyampaikan maklumat yang bermanfaat serta menjadi contoh teladan yang baik kepada pelajar dan masyarakat,” katanya.
Beliau turut mengingatkan para pendidik di negara ini supaya memahami etika perguruan dan lebih berhati-hati dalam menghasilkan sebarang maklumat (content) di media sosial. – KOSMO! ONLINE


100 peserta berhimpun ‘Protes Mana Kapal LCS’
Oleh NOR AZIAH MAT NOH

14 Ogos 2022, 5:44 pm
KUALA LUMPUR – Kira-kira 100 peserta perhimpunan ‘Protes Mana Kapal LCS’ membanjiri bahagian hadapan pusat beli belah Sogo, Jalan Tunku Abdul Rahman, di sini hari ini.
Difahamkan, perhimpunan terbabit anjuran kumpulan yang menggelarkan diri mereka sebagai ‘Jawantankuasa Protes Mana Kapal LCS’ itu dilaksanakan bagi menggesa kerajaan menyelesaikan segera siasatan berhubung skandal kapal tempur pesisir pantai.
Perhimpunan aman yang berlangsung kira-kira pukul 2 petang tadi turut disertai beberapa individu daripada parti politik di negara ini.
Individu tersebut adalah Presiden Parti Ikatan Demokratik Malaysia (Muda) Syed Saddiq Syed Abdul Rahman; Naib Presiden PKR Nik Nazmi Nik Ahmad; Naib Ketua Pemuda Amanah Abas Azmi; Ketua Pemuda DAP Howard Lee Chuan; Setiausaha Agung Muda Amir Hadi serta aktivis, Siti Kassim.
Selain wakil daripada PKR, DAP dan Muda, protes itu turut disertai wakil daripada beberapa pertubuhan bukan kerajaan (NGO) termasuk Pertubuhan IKRAM Malaysia (IKRAM) dan Suara Rakyat Malaysia (SUARAM).
Dalam perhimpunan itu, peserta mengulang kembali tiga tuntutan terhadap kerajaan iaitu menuntut kerajaan segera menubuhkan Suruhanjaya Siasatan Diraja (RCI) bagi menyiasat segala salah laku yang berlaku.

Selain itu, penganjur turut menuntut kerajaan menjawab berkaitan aduan dikemukakan bekas Panglima Tentera Laut, Tan Sri Dr. Abdul Aziz Jaafar sebelum ini berhubung pelaksanaan projek kapal LCS berkenaan.
Bagaimanapun, tiada sebarang insiden tidak diingini berlaku sepanjang lebih sejam perhimpunan itu berlangsung yang berakhir pada pukul 3.30 petang tadi.
Terdahulu, akhbar melaporkan polis tidak menerima sebarang notis pemakluman seperti yang diperuntukan oleh undang-undang iaitu Akta Perhimpunan Aman 2012 berhubung perhimpunan itu.
Baru-baru ini, tular dua poster berhubung perhimpunan ‘Protes Mana Kapal LCS’ selepas dimuat naik di media sosial mengajak orang ramai untuk menyertai perhimpunan berkenaan. – KOSMO! ONLINE


UIAM garang ke separuh akhir ragbi SUKIPT 2022
Oleh MOHD KHAIRI MOHAMAD

14 Ogos 2022, 5:38 pm
TANJONG MALIM – Pasukan ragbi Universiti Islam Antarabangsa Malaysia (UIAM) membuktikan mereka masih berbisa selepas melangkah ke separuh akhir temasya Sukan Institusi Pendidikan Tinggi (SUKIPT) 2022 sebentar tadi.
Skuad kendalian Muhd. Khairul Azhar Md. Noor itu dilihat bakal mempertahankan kejuaraan ragbi tujuh sebelah (7s) yang dikecapinya pada edisi 2018 sekali lagi selepas menewaskan Universiti Pertahanan Nasional Malaysia (UPNM) 12-05 di padang istiadat, Kampus Sultan Abdul Jalil Shah sebentar tadi.
“Pada pendapat saya perlawanan tadi agak seimbang kerana kedua-dua pasukan sasar untuk ke separuh akhir. Secara peribadi saya percaya akan kemampuan pemain dan mereka berjaya melakukannya.
“Tahun ini UIAM membarisan pemain muda dan dua pemain senior yang juga merupakan penampilan terakhir mereka di SUKIPT 2022 ini. Tiada pemain kebangsaan dalam pasukan ini.
“Jadi, pada perlawanan esok, kita wajib menang untuk mara ke final. Jadi, tiada lagi kesilapan mudah perlu dilakukan pemain. Insya-Allah esok kita akan menang bergaya,” katanya.
Menanti UIAM di separuh akhir nanti ialah pasukan daripada Universiti Teknologi Petronas (UTP) yang mara selepas menewaskan Universiti Kebangsaan Malaysia (UKM) 12-10.

Untuk rekod, UIAM tampil garang dalam Kumpulan A selepas membelasah Kolej Universiti Poly-Tech Mara (KUPTM) 63-0 sebelum membenam Universiti Teknologi Malaysia (UTM) 17-0.
Selain UIAM dan UTP, turut mengesahkan slot ke separuh akhir ialah pasukan dari Universiti Putra Malaysia (UPM) yang menewaskan Universiti Teknologi Mara (UiTM) 38-05.
UPM akan membuat perhitungan bersama Universiti Malaysia Pahang (UMP) yang mengesahkan kemaraan apabila menumbangkan Kolej Profesional Mara 19-14.- KOSMO! ONLINE


19 pelajar terperangkap dalam lif
Oleh AZMI NORDIN

14 Ogos 2022, 4:57 pm
PETALING JAYA – Seramai 19 orang pelajar terperangkap di dalam lif tingkat satu di sebuah bangunan di Kota Damansara, Sungai Buloh dipercayai berpunca daripada muatan berlebihan.
Balai Bomba dan Penyelamat (BBP) Sungai Buloh dalam satu hantaran di Facebook memaklumkan operasi menyelamat sekumpulan pelajar itu dilakukan sekitar pukul 8.26 malam, semalam.
“Setibanya di lokasi, 19 orang pelajar didapati telah terperangkap di dalam lif tingkat satu sebelum anggota bomba bertindak membuka pintu lif dengan menggunakan kunci lif.
“Operasi selesai dan seterusnya jentera bersama anggota bertolak balik ke balai,” katanya.
Dalam pada itu, pihak bomba menasihatkan orang ramai untuk menggunakan lif dengan lebih berhemah meskipun tiada amaran bunyi ekoran muatan berlebihan.
“Kemudahan lif perlu digunakan dengan sebaik mungkin kerana setiap lif tidak dapat menampung bebanan melebihi kapasiti yang ditetapkan.

“Bebanan yang berlebihan akan mengakibatkan lif tidak dapat berfungsi dengan baik walaupun tidak mengeluarkan bunyi amaran,” ujarnya.
Tambahnya, kejadian sesak nafas dan pengsan boleh berlaku akibat kepanasan dan kekurangan oksigen di dalam lif. – KOSMO! ONLINE


Naluri tidak sedap hati anak petanda ibu maut nahas
Oleh ASLIZA MUSA

14 Ogos 2022, 6:07 pm
TAPAH – Naluri seorang anak yang berasa tidak sedap hati selepas ibunya lambat mengambilnya untuk dihantar ke sekolah rupa-rupanya membawa khabar duka apabila wanita itu maut dalam kemalangan di Kilometer 57, Jalan Ipoh-Kuala Lumpur di sini pagi tadi.
Dalam kejadian pada pukul 7.15 pagi di atas jambatan Sungai Batang Padang, mangsa, Shahriza Ishak, 39, maut akibat kecederaan parah di kepala selepas diseret sebuah treler sejauh 10 meter.
Menurut suami Shahriza, Abd. Aziz Ahmad, 52, kebimbangan itu disuarakan anaknya, Nur Shazwani, 17, ketika menghubunginya yang sedang bertugas sebagai pengawal keselamatan di Sekolah Menengah Sains Tapah.
Katanya, dia cuba menenteramkan anak kedua daripada empat beradik itu dengan mengatakan ibunya mungkin mempunyai urusan lain menyebabkan lambat sampai ke rumah.
“Tidak lama kemudian, Nur Shazwani hubungi saya semula beritahu yang isteri kemalangan. Ketika itu, kami masih lagi tidak tahu keadaan sebenar isteri.
“Saya segera pulang ke rumah untuk mengambil Nur Shazwani dan pergi ke lokasi nahas. Ketika sampai, saya lihat jasad isteri terbaring dengan keadaan ditutup plastik di atas jalan.

“Lemah lutut saya hingga terduduk apabila melihat keadaan isteri dengan kepala berkecai. Rasa sebak tidak boleh digambarkan dan anak pun menangis melihat ibunya,” katanya ketika ditemui di pekarangan Unit Forensik Hospital Tapah di sini hari ini.
Menurut Abd. Aziz, kejadian berlaku ketika isterinya dalam perjalanan balik ke rumah untuk mengambil Nur Shazwani selepas menghantar dua anak mereka ke sekolah. – KOSMO! ONLINE


Dadah lebih RM814,000 dirampas dalam tiga hari di Kelantan
Oleh MUHAMMAD AYMAN GHAFFA

14 Ogos 2022, 5:50 pm
KOTA BHARU – Polis Kelantan merampas pelbagai jenis dadah bernilai lebih RM814,000 dan menahan seramai 301 suspek dalam Ops Tapis Bersepadu yang dijalankan selama tiga hari bermula Khamis lalu sehingga semalam.
Pemangku Ketua Polis Kelantan, Datuk Muhamad Zaki Harun berkata, daripada keseluruhan rampasan itu, sebanyak RM499,832 melibatkan empat jenis dadah dirampas dalam serbuan di sebuah rumah di Kampung Padang Demit, Kubang Kerian di sini kira-kira pukul 7 malam kelmarin.
Menurutnya, dalam serbuan itu, polis merampas sebanyak tiga kilogram dadah jenis ganja, heroin (3.05 kilogram), pil erimin 5 (800 biji), pil kuda (2,000 biji) dan 24.37 gram.
“Kesemua dadah-dadah tersebut dirampas di dalam sebuah bilik rumah berkenaan, namun tiada tangkapan dijalankan di situ.
“Polis menjalankan serbuan di ruman berkenaan selepas menahan dua lelaki yang bekerja sebagai berusia 52 tahun dan 34 tahun di sebuah rumah di Pasir Mas pada hari yang sama.
“Pemeriksaan mendapati, kedua-dua suspek menyimpan ganja seberat 453.75 gram, heroin (50 gram), pil psikotropik (40 biji) dan pil erimin 5 (tiga biji) yang bernilai RM27,780,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Muhamad Zaki, kedua-dua suspek yang positif dadah jenis methamphetamine dan mempunyai rekod jenayah lampau berkait kes dadah direman selama tujuh hari bermula semalam.
Katanya, kes disiasat mengikut Seksyen 39B Akta Dadah Berbahaya 1952 – KOSMO! ONLINE


Bubar Parlimen lepas peroleh laporan penuh Kajian Sikap pengundi – PM
14 Ogos 2022, 4:42 pm
KUALA LUMPUR – Perdana Menteri, Datuk Seri Ismail Sabri Yaakob memberi jaminan akan membubarkan Parlimen selepas memperoleh laporan penuh Kajian Sikap terhadap pengundi yang dibentangkan wanita Barisan Nasional (BN).
Menurutnya, Kajian Sikap ini dilakukan terhadap kesemua pengundi untuk melihat sama ada BN boleh menang atau sebaliknya pada Pilihan Raya Umum ke-15 (PRU-15) nanti.
“Saya mahu seluruh wanita dalam Komponen BN melaksanakan Kajian Sikap secara menyeluruh untuk mendapatkan data yang lengkap mengenai lawan kita pada Pilihan Raya Umum (PRU) akan datang.
“Kita mahu data ini menjadi rujukan kerana kita tidak mahu masuk medan perang tanpa strategi yang tersusun
dan rapi, kita hanya mahu kemenangan berpihak kepada kita,” ujarnya pada sidang akhbar ketika Konvensyen Wanita BN di Dewan Tun Hussien Onn, PWTC, dekat sini hari ini.
Jelas beliau, Kajian Sikap ini tidak boleh tertumpu kepada pengundi putih (penyokong BN) sahaja, bahkan meliputi pengundi hitam (atas pagar).
Tegas beliau, Kajian Sikap ini sebenarnya sudah dilaksanakan wanita UMNO setiap kali menjelangnya PRU.

“Hasil dapatan kali ini tidak boleh bergantung kepada wanita UMNO sahaja sebaliknya, wanita parti komponen seperti MCA dan MIC juga perlu turut sama membuat Kajian Sikap.
“Ini kerana kebanyakan negeri mempunyai pengundi yang bercampur (kaum) bukan sahaja pengundi melayu, jadi kita perlukan kerjasama semua parti komponen untuk membantu bagi memastikan BN menang pada PRU-15 nanti,” katanya. – KOSMO! ONLINE


Mahkamah: Rayuan akhir Najib mula didengar esok
Oleh NUZULSHAM SHAMSUDDIN

14 Ogos 2022, 3:29 pm
PUTRAJAYA – Bermula esok rayuan akhir Datuk Seri Najib Tun Razak untuk mengetepikan sabitan dan hukuman penjara 12 tahun serta denda RM210 juta dalam kes penyelewengan dana RM42 juta milik syarikat SRC International Sdn. Bhd. akan didengar Mahkamah Persekutuan di sini bermula 15 hingga 26 Ogos ini.
Panel hakim yang akan mendengar rayuan akhir Ahli Parlimen Pekan itu dijangka akan didengar Ketua Hakim Negara, Tun Tengku Maimun Tuan Mat yang akan mengetuai panel hakim di mahkamah tersebut.
Pada prosiding esok juga, panel-panel akan memutuskan sama ada pendengaran rayuan itu dapat ditangguhkan atau tidak apabila mahkamah pada 29 Julai lalu menolak permohonan Najib dan barisan peguam baharunya untuk menangguhkan prosiding.
Ia kerana, barisan peguam baharu Najib iaitu Tetuan Zaid Ibrahim Suflan TH Liew & Partners (ZIST) memohon kes ditangguhkan kerana perlu meneliti semua dokumen kes sebelum berhujah pada pendengaran rayuan itu.
Bagaimanapun terdapat sedikit perkara yang tidak diduga apabila minggu lalu pasukan peguam baharu Najib yang diketuai oleh peguam senior Hisyam Teh Poh Teik menyatakan, akan menarik diri daripada mewakili Najib sekiranya mahkamah tidak membenarkan penangguhan dan masih memutuskan untuk meneruskan pendengaran rayuan.
Namun sejurus selepas dilaporkan media mengenai perkara itu tetuan tersebut menafikan pihaknya akan menarik diri daripada mewakili Najib dalam rayuan akhirnya sekiranya Mahkamah Persekutuan tidak memberikan sebarang penangguhan pendengaran itu.

Dalam satu kenyataan yang dikeluarkan tetuan itu turut menyatakan, firma guamannya juga tidak pernah mengeluarkan kenyataan untuk berbuat demikian sewaktu pengurusan kes itu di Mahkamah Persekutuan.
Terdahulu melalui surat daripada Pejabat Pendaftar Mahkamah Persekutuan sebelum ini kepada firma guaman tetuan baharu itu dinyatakan bahawa tarikh pendengaran rayuan tetap akan bermula 15 Ogos ini.
Sebelum ini, pada 25 Julai lalu, Najib secara mengejut telah memberhentikan khidmat peguam utama kesnya, yang juga peguam terkemuka Tan Sri Muhammad Shafee Abdullah daripada mewakilinya dalam rayuan akhir kes itu.
Keputusan memberhentikan Muhammad Shafee dibuatnya selepas berunding dengan peguam di Singapura dan peguam bela kanan India.
Bekas Perdana Menteri itu berkata, penukaran barisan peguam itu dilakukan selepas Queen’s Counsel (peguam kanan dari United Kingdom), Jonathan Laidlow tidak diterima masuk untuk mewakilinya.
Najib mengesahkan pelantikan Tetuan ZIST sebagai peguamcara dan Kaunsel (peguam), Hisyam Teh Poh Teik sebagai peguam utama serta Liew Teck Huat dan Rueben Mathiaravanam sebagai peguam bersama.
Berikutan perubahan dalam barisan peguam pembelaan, Najib turut memohon untuk menangguhkan pendengaran rayuan akhir kes di Mahkamah Persekutuan atas alasan barisan peguam baharu dilantik mengambil alih kes rayuan berkenaan.
Pada 21 Julai lalu, Mahkamah Tinggi Kuala Lumpur menolak permohonan Queen’s Counsel (QC) atau Peguam Diraja dari United Kingdom, Jonathan Laidlaw untuk mewakili Najib dalam rayuan akhir kes berkenaan.
Sebelum itu, pada 25 Januari lalu, Najib melalui Muhammad Shafee dalam sepucuk surat dialamatkan kepada Setiausaha Ketua Hakim Negara memohon supaya Najib dibenarkan untuk diwakili seorang QC.
Pada 28 Julai 2020, Mahkamah Tinggi Kuala Lumpur mendapati Najib bersalah terhadap tujuh tuduhan rasuah dan pengubahan wang haram penyelewengan dana SRC berjumlah RM42 juta dan memerintahkan bekas Perdana Menteri itu dipenjara 12 tahun dan didenda sebanyak RM210 juta.
Pada 8 Disember tahun lalu, panel tiga Hakim Mahkamah Rayuan dipengerusikan Datuk Abdul Karim Abdul Jalil, bersidang bersama-sama Datuk Has Zanah Mehat dan Datuk Vazeer Alam Mydin Meera, sebulat suara menolak rayuan Najib untuk mengetepikan sabitan dan hukuman berkenaan. – KOSMO! ONLINE


Kaki alami retakan, Fazura tetap sibuk bekerja
Oleh HANISAH SELAMAT

14 Ogos 2022, 2:21 pm
KUALA LUMPUR – Demi memenuhi komitmen kerja, aktres Nur Fazura tetap mengikuti jadual tugasan yang sudah disusun dalam keadaan bahagian bawah kaki kirinya retak sejak dua minggu lalu.
Katanya, insiden terlanggar besi lampu sorot ketika menjayakan sebuah penggambaran mengakibatkannya terpaksa bergantung dengan pil penahan sakit buat sementara waktu.
“Kejadian itu berlaku dua minggu lalu. Saya terlanggar besi tiang lampu masa ‘shooting’. Memang sakit tapi saya sangka tiada apa-apa yang serius.
“Selepas bahagian bawah kaki mula nampak kebiruan dan membengkak, terus suami bawa saya jumpa doktor. Kemudian dimaklumkan ada retakan.
“Doktor nasihatkan pakai pendakap gentian kaca, tapi saya kena ‘terbang’ ke Jakarta, Indonesia dalam masa terdekat selain melunaskan beberapa komitmen lain.
“Selepas pulang nanti saya akan berjumpa doktor lagi untuk pemeriksaan susulan. Sekarang saya ambil ubat tahan sakit saja dan patut jangan lasak,” katanya.

Selebriti berusia 39 tahun itu ditemui selepas sidang media Konsert Faztival Fazura 2022 yang berlangsung di Hotel Mandarin Oriental, baru-baru ini.
Pada acara tersebut, Fazura dilihat mengenakan kasut sukan yang diacu bersama kain labuh beropol merah jambu bersama blaus hitam hingga mengundang tanda tanya.
Ada yang menyangka pelakon, penyanyi dan usahawan tersebut hamil anak kedua, namun bintang kesayangan ramai itu mengesahkan perlu mengenakan kasut yang sesuai disebabkan kecederaannya.
“Memang saya pun rindu nak tambah zuriat. Fatima pun sudah semakin besar, bakal berusia dua tahun dalam tempoh dua bulan lagi.
“Cuma sekarang saya sibuk merealisasikan beberapa projek. Mungkin hujung tahun selepas selesai semua kesibukan ini, saya dan Fattah sudah boleh menambah ahli keluarga.
“Ikutkan memang nak sepasang tetapi kita terima saja lelaki atau perempuan. Saya cuma mampu berdoa dikurniakan anak soleh dan solehah,” katanya.
Fazura dan aktor, Fattah Amin mendirikan rumah tangga pada November 2017 dan dikurniakan seorang cahaya mata bernama Nur Fatima Aisya.
Sementara itu, mengenai Konsert Faztival Fazura 2022 yang akan berlangsung di Axiata Arena pada 11 September depan dengan konsep #miliksemua, katanya tiket dijual pada kadar mampu milik bermula RM147.
Konsert tersebut dibarisi penyanyi popular tempatan dan Indonesia seperti Datuk M. Nasir, Datuk Awie, Ella, Ruffedge, Zizi Kirana, Ippo Hafiz dan Amir Masdi.
Penghibur tersohor dari seberang iaitu Ahmad Dhani juga akan bersama Ahmad Band selain isterinya, Mulan Jameela menghangatkan pentas. – KOSMO! ONLINE


Dua Exco Terengganu terima gelaran Datuk
Oleh MOHD AZLI ADLAN

14 Ogos 2022, 2:42 pm
KUALA TERENGGANU – Seramai 91 orang menerima kurniaan darjah kebesaran dan pingat sempena Ulang Tahun Hari Keputeraan Sultan Terengganu, Sultan Mizan Zainal Abidin ke-60.
Sultan Mizan berkenan menyampaikan darjah kebesaran dan pingat berkenaan pada majlis istiadat penganugerahan tersebut berlangsung di Istana Syarqiyyah di sini hari ini.
Mendahului senarai penerima darjah kebesaran tersebut ialah Duta Besar Malaysia ke Perancis, Datuk Mohd. Zamruni Khalid yang dikurnia Darjah Kebesaran Datuk Setia Sultan Mizan Zainal Abidin Terengganu Yang Amat Terpilih (D.S.M.Z) yang membawa gelaran Datuk.
Seramai 18 individu termasuk dua Ahli Majlis Mesyuarat Kerajaan Negeri Terengganu iaitu Satiful Bahari Mamat dan Dr. Alias Razak pula dikurnia Darjah Kebesaran Datuk Paduka Mahkota Terengganu Yang Amat Dihormati (D.P.M.T).
Selain itu, darjah kebesaran yang membawa gelaran Datuk itu juga dikurnia kepada Ketua Pegawai Eksekutif Celcom Axiata Berhad, Datuk Muhammad Idham Nawawi; Ketua Hakim Syarie Terengganu, Wan Mohd. Zakri Wan Mohd. dan Timbalan Ketua Polis Terengganu, Senior Asisten Komisioner Wan Rukman Wan Hassan.
Timbalan Setiausaha Kerajaan (Pembangunan) Terengganu, Tun Ahmad Faizal Tun Abdul Razak dan Pengarah Pertanian negeri, Zulkepli Mat Jusoh @ Yusof turut dikurnia darjah kebesaran D.P.M.T. berkenaan.

Sultan Mizan juga berkenan mengurniakan pingat Darjah Kebesaran Setia Sultan Mizan Zainal Abidin Terengganu Yang Amat Terpilih (S.M.Z) kepada 25 individu termasuk empat Ahli Majlis Mesyuarat Kerajaan Negeri Terenganu iaitu Hanafiah Mat, Ariffin Deraman, Dr. Mamad Puteh dan Mohd. Nurkhuzaini Ab. Rahman.
Seramai 17 individu termasuk dua ahli akademik Universiti Malaysia Terengganu (UMT) iaitu Prof. Dr. Tengku Sifizul Tengku Muhammad dan Prof. Dr. Mohd. Shaladdin Muda pula dikurnia pingat Darjah Ahli Setia Mahkota Terengganu Yang Amat Dihormati (S.M.T).
Pingat Darjah Kebesaran Ahli Sultan Mizan Zainal Abidin Terengganu Yang Amat Terpilih (A.M.Z) dan Darjah Ahli Mahkota Terengganu Yang Amat Terhormat (A.M.T) pula masing-masing dikurniakan kepada empat dan 26 orang.
Antaranya penerimanya ialah Ketua Polis Daerah Kuala Terengganu, Asisten Komisioner Abdul Rahim Md. Din, Ketua Jabatan Siasatan Jenayah Terengganu, Asisten Komisioner Suffian Sulaiman dan Ketua Polis Daerah Dungun, Superintendan Baharudin Abdullah. – KOSMO! ONLINE


Anggota polis maut motosikal rempuh BMW ketika melalui selekoh
14 Ogos 2022, 2:52 pm
HULU SELANGOR – Seorang anggota polis maut selepas motosikal ditunggang merempuh sebuah kereta ketika melalui satu selekoh di Kilometer 2, Jalan Batang Kali-Genting Highland, dekat sini hari ini.
Dalam kejadian kira-kira pukul 9.30 pagi itu, mangsa Lans Koperal Mohd. Zarif Affandi, 31, yang bertugas di Balai Polis Petaling Jaya disahkan meninggal dunia di lokasi kejadian.
Ketua Polis Daerah Hulu Selangor, Superintendan Arsad Kamaruddin berkata, kemalangan berlaku melibatkan dua buah kenderaan iaitu motosikal jenis Benelli dan kereta jenis BMW.
“Kemalangan dipercayai berlaku semasa anggota polis tersebut menunggang motosikal dari Petaling Jaya menuju Genting Highlands.
“Sebaik tiba di tempat kejadian yang merupakan selekoh tajam, motosikal mangsa telah masuk ke laluan bertentangan lalu merempuh kereta BMW yang datang dari arah tersebut,” ujarnya dalam kenyataan hari ini.
Menurutnya, ekoran kemalangan itu, mangsa yang mengalami pendarahan dalaman disahkan meninggal dunia ditempat kejadian.

“Manakala pemandu kereta BMW yang berusia 63 tahun tidak mengalami apa-apa kecederaan,” ujarnya.
Jelas beliau, anggota polis tersebut bertugas di Balai Polis Petaling Jaya dan dilaporkan sudah berkahwin.
Katanya, jenazah mangsa dihantar ke Hospital Kuala Kubu Bharu untuk proses bedah siasat. – KOSMO! ONLINE


Peninju Thailand maut di gelanggang Muay Thai
Oleh MUHAMMAD AYMAN GHAFFA

14 Ogos 2022, 4:27 pm
KOTA BHARU – Seorang peninju Muay Thai warganegara Thailand menemui ajalnya selepas mengalami pendarahan dalam otak apabila tewas di tangan peninju tempatan dalam Kejohanan Muay Thai Ambang Merdeka 2022 di padang sebuah kolej di Kampung Che Deris, Badang di sini semalam.
Mangsa, Mr. Kittichai Chaengkhao,28, meninggal dunia kira-kira pukul 10.57 pagi semalam di Hospital Raja Perempuan Zainab II (HRPZ II) di sini selepas hampir 10 jam dirawat di unit kecemasan hospital itu.
Pemangku Ketua Polis Kelantan, Datuk Muhamad Zaki Harun berkata, siasatan mendapati, semasa kejohanan itu, mangsa dijadualkan berlawan dengan seorang peninju Muay Thai tempatan yang berusia 29 tahun malam kelmarin.
Menurutnya, semasa pertarungan berlangsung, mangsa dipercayai telah tewas dan tidak sedarkan diri sebelum dia dibawa ke Klinik Kesihatan Badang di sini kira-kira pukul 1 pagi semalam.
“Mangsa bagaimanapun meninggal dunia di unit kecemasan HRPZ II kira-kira pukul 10.57 pagi akibat pendarahan dalam otak.
“Siasatan mendapati, mangsa yang sudah berkahwin dan mempunyai seorang anak. Mayat mangsa telah dibawa ke Kompleks Imigresen, Kastam, Kuarantin dan Keselamatan Rantau Panjang sebelum diserahkan kepada waris pada pukul 8 malam semalam,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Muhamad Zaki, berdasarkan siasatan mangsa memasuki negara ini secara sah dengan mempunyai dokumen perjalanan yang diperakui.
Katanya, polis telah mengambil keterangan daripada pihak penganjur berhubungan kes tersebut dan mendapati pihak terbabit mempunyai permit untuk menganjurkan kejohanan Muay Thai itu.
Tambah Muhamad Zaki, kes diklasifikasikan sebagai mati mengejut. – KOSMO! ONLINE


OKT kes dadah mati semasa dirawat di klinik kesihatan
Oleh MUHAMMAD AYMAN GHAFFA

14 Ogos 2022, 3:55 pm
KOTA BHARU – Seorang buruh yang merupakan orang kena tahan (OKT) di lokap Balai Polis Bachok, Bachok dekat sini meninggal dunia semasa menerima rawatan di klinik kesihatan selepas dipercayai bergaduh dengan tahanan lain semalam.
Pemangku Ketua Polis Kelantan, Datuk Muhamad Zaki Harun berkata, siasatan mendapati, mangsa yang berusia 32 tahun dan positif dadah meninggal dunia semasa menerima rawatan di Klinik Kesihatan Bachok kira-kira pukul 11 pagi.
Menurutnya, OKT dimasukkan ke lokap balai polis itu selepas ditahan atas tiga kes dadah pada 2 Ogos lalu dan sepatutnya dituduh di mahkamah hari ini atas kesalahan tersebut.
“Siasatan mendapati, mangsa dipercayai bergaduh dengan tahanan lain di dalam lokap sehingga dia mengalami sesak nafas sebelum diasingkan ke lokap lain.
“OKT juga dikatakan sering menimbulkan masalah kepada tahanan yang lain dengan membuang air kecil dan besar di dalam sel lokap.
“Mangsa meninggal dunia di Klinik Kesihatan Bachok sebelum mayatnya dibawa ke Hospital Raja Perempuan Zainab II di sini untuk di bedah siasat,” katanya pada sidang akhbar di Ibu Pejabat Polis Kontinjen Kelantan di sini hari ini.

Mengulas lanjut, menurut Muhamad Zaki, pemeriksaan turut mendapati, mangsa mempunyai tujuh rekod lampau berkait kes dadah.
Katanya, kes tersebut disiasat oleh Siasatan Jenayah Dan Kematian Dalam Tahanan (USJKT) Jabatan Integriti Dan Pematuhan Standard (JIPS) Bukit Aman.
“Kita akan menunggu laporan post mortem mangsa hari ini. Berdasarkan laporan tersebut dan rakaman sistem televisyen litar tertutup (CCTV) lokap, kita akan dapat mengenal pasti punca sebenar kematian mangsa,” katanya.
Tambah Muhamad Zaki, kes diklasifikasikan sebagai mati mengejut. – KOSMO! ONLINE


Isteri ditegah cabar suami lafaz talak
Oleh AZMI NORDIN

14 Ogos 2022, 2:36 pm
PETALING JAYA – Para isteri dinasihatkan agar tidak mencabar suami melafazkan talak bila berlaku pergaduhan bagi mengelakkan kerumitan pada masa akan datang.
Sebaiknya, para suami perlu melafazkan talak hendaklah di mahkamah dengan disaksikan hakim dan pembantu hakim bagi melihat beberapa faktor penting yang berkaitan dengan proses cerai.
Perkara ini dimaklumkan peguam syarie, Nor Asyiqin Mohamad Sediqi melalui hantarannya di Facebook berkenaan lafaz talak diluar mahkamah akan dikenakan penalti jika sabit.
“Pentingnya lafaz di mahkamah agar hakim akan mengambil kira beberapa faktor seperti sama ada isteri dalam keadaan suci atau tidak, bila kali terakhir melakukan hubungan kelamin, jumlah talak dan lain-lain soalan yang berkaitan.
“Buat para isteri jauhi sikap mencabar suami melafazkan talak bila berlaku pergaduhan bagi mengelakkan kerumitan pada masa akan datang,” tulisnya.
Tegas Nor Asyqin, para suami perlu menahan diri dari melafazkan talak di luar mahkamah sekalipun anda dicabar sehingga ke tahap maksimum. – KOSMO! ONLINE


Batu jejambat LRT3 terjatuh ke khemah peniaga
Oleh ISKANDAR SHAH MOHAMED

14 Ogos 2022, 3:21 pm
KLANG – Suasana di kawasan pasar borong di sekitar bandar ini gempar apabila batu jejambat landasan pembinaan projek Transit Aliran Ringan 3 (LRT3) terjatuh ke khemah peniaga, hari ini.
Kejadian kira-kira pukul 9.30 pagi itu bagaimanapun tidak melibatkan sebarang mangsa atau kemalangan jiwa.
Majlis Perbandaran Klang (MPK) menerusi kenyataan berkata, gerai peniaga yang terlibat telah diarahkan tutup serta-merta bagi mengelak kejadian tidak diingini berlaku.
Batu konkrit yang jatuh dari jejambat LRT3.
“Pihak pengurusan LRT3 turut memberhentikan kerja secara serta-merta.
“Tiada sebarang kecederaan menimpa orang awam dan peniaga ketika kejadian berkenaan,” katanya.
Menurut kenyataan itu, kejadian berlaku ketika pelaksanaan kerja oleh pihak
Emrail Sdn. Bhd (EMSB).

“Pemeriksaan mendapati sebahagian jejambat terjatuh atas khemah di pasar tersebut.
“Pembinaan telah dihentikan dan pembersihan turut dilakukan di lokasi berkenaan,” katanya.
Tambah MPK, peniaga juga telah berpindah dan pembinaan atas landasan itu berada di luar jangkaan pihak berkuasa tempatan (PBT) berkenaan. -KOSMO! ONLINE


MAHA 2022 tarik lebih 1.4 juta pengunjung, catat jualan lebih RM260 juta
Oleh AHMAD SHAHERMAN SHAMSURI

14 Ogos 2022, 4:23 pm
SERDANG – Pameran Pertanian, Hortikultur dan Pelancongan Agro Malaysia (MAHA) 2022 berjaya menarik lebih 1.4 juta pengunjung iaitu 1.2 juta pengunjung secara fizikal dan 266,000 pengunjung secara maya.
Menteri Pertanian dan Industri Makanan (MAFI), Datuk Seri Ronald Kiandee berkata, MAHA pada kali ini juga telah mencatatkan jualan paling tinggi iaitu lebih RM260 juta.
Beliau berkata, jualan itu merangkumi jualan langsung, jualan dalam talian serta padanan perniagaan melibatkan lapan syarikat pemasar dari luar negara.
“Secara keseluruhan MAHA 2022 telah menampilkan 22 segmen khusus untuk mengangkat sektor agromakanan sebagai salah satu sektor yang berpotensi untuk diceburi oleh seluruh lapisan masyarakat.
“Apatah lagi, MAHA kali ini dianjurkan pada ambang bermulanya pelaksanaan Dasar Agromakanan Negara 2. Program ini juga telah menampilkan pelbagai inovasi moden dalam sektor agromakanan berasaskan Revolusi Perindustrian 4.0 (IR4.0),” katanya pada Majlis Penutup MAHA 2022 di Taman Ekspo Pertanian Malaysia (MAEPS), di sini hari ini.
Turut hadir, Timbalan Menteri Pertanian dan Makanan I, Datuk Seri Ahmad Hamzah, Timbalan Menteri Pertanian dan Industri Makanan II, Datuk Dr Nik Muhammad Zawawi Salleh dan Ketua Setiausaha (KSU) MAFI, Datuk Haslina Abdul Hamid.

Tambah beliau, MAHA 2022 turut memberi ruang dan peluang kepada peniaga kecil untuk menjual produk mereka setelah sekian lama berdepan kesukaran pemasaran berikutan pandemik Covid-19.
Mengulas lanjut, beliau berkata, penganjuran MAHA kali ini juga telah menyaksikan pemeteraian 33 perjanjian Memorandum Persefahaman (MoU) melibatkan nilai pelaburan lebih RM5.64 bilion ringgit.
Jelas beliau, perjanjian kerjasama ini melibatkan pebagai pihak terdiri daripada pengusaha antarabangsa dan pengusaha tempatan.
“Saya berharap agar segala bentuk kerjasama yang telah dimeterai ini dapat direalisasikan supaya ia dapat dan terus menyumbang kepada pembangunan sektor agromakanan negara,” ujarnya. – KOSMO ONLINE


Ibu bapa tertekan sekolah larang pakaian seragam tidak berjenama
Oleh KOSMO!

14 Ogos 2022, 2:00 pm
LONDON – Sebilangan ibu bapa di Britain yang bergelut untuk menyara keluarga, bimbang tidak mampu membeli pakaian seragam apabila penggal persekolahan bermula kerana beberapa buah sekolah mengharamkan pakaian tidak berjenama, lapor akhbar Mirror UK kelmarin.
Ketika krisis kos sara hidup terus menghantui rakyat Britain, ramai ibu bapa turut diberitahu bahawa anak-anak mereka perlu memakai pakaian seragam sekolah yang berjenama.
Ini menyebabkan mereka terpaksa membeli pakaian mahal dengan semakin ramai ibu bapa meminta bantuan daripada badan amal pakaian sekolah, lapor akhbar Mirror.
Ibu kepada seorang pelajar sekolah menengah, Jenny Rosenbaum membuat petisyen supaya pihak sekolah membenarkan pakaian dari pasar raya.
“Mana lebih penting antara kanak-kanak dapat bersekolah dan mendapat pendidikan berbanding pemakaian seragam yang mahal?
“Tindakan itu adalah seperti di sekolah swasta,” katanya kepada akhbar tersebut.

Pada November tahun lalu, Jabatan Pendidikan (DfE) mengarahkan pihak sekolah untuk mengehadkan bilangan barangan berjenama untuk membantu menguruskan kos.
Tinjauan oleh Persatuan Kanak-kanak sebelum ini mendahkan bahawa ibu bapa membelanjakan £337 (RM1,818) secara purata untuk seorang anak di sekolah menengah dan £315 (RM1,699) untuk anak di sekolah rendah.
“Kami menyediakan panduan baharu untuk pihak sekolah membantu menjadikan seragam sekolah sebagai barangan mampu milik dan memastikan nilai wang terbaik dibelanjakan oleh keluarga.
“Ini memerlukan sekolah mengekalkan penggunaan barangan berjenama pada tahap minimum dan mengehadkan penggunaannya kepada barangan kos rendah atau tahan lama,” kata seorang jurucakap DfE. – Agensi


EPL: Christian Pulisic terdesak tinggalkan Chelsea
Oleh KOSMO!

14 Ogos 2022, 12:30 pm
LONDON – Kem Chelsea ketika ini diselubungi isu penghijrahan pemain sayap mereka, Christian Pulisic yang terdesak untuk mendapatkan minit permainan.
Laporan menyebut, Chelsea bersedia melepaskan khidmatnya terutama untuk dijadikan umpan kepada AS Roma apabila pengurus mereka, Thomas Tuchel dikatakan berminat untuk membawa masuk pemain tengah pasukan itu, Nicolo Zaniolo.
Sebelum ini, jurulatih Roma, Jose Mourinho dikatakan mahu terus mengekalkan khidmat pemain muda Itali itu apabila menghalang penghijrahannya menyertai Tottenham Hotspur.
Bagaimanapun, Cheslea yakin bahawa dengan tawaran harga yang menarik ataupun tawaran pertukaran pemain yang tepat mampu membuatkan Mourinho berubah fikiran.
Pulisic terdesak untuk mendapatkan minit permainan ketika dia mahu terus kekal dalam skuad Amerika Syarikat ke saingan Piala Dunia 2022 di Qatar November ini, namun kehadiran Raheem Sterling bakal mengehadkan peluangnya itu.
Lebih memburukkan keadaan, khidmat Pulisic juga dikatakan tidak mendapat kepercayaan daripada Tuchel biarpun kedua-dua mereka pernah bekerja bersama-sama di Borussia Dortmund sebelum ini.

Pada aksi pertama saingan Liga Perdana Inggeris minggu lalu menentang Everton, Tuchel meletakkan Pulisic di bangku simpanan sebelum memasukkan sebagai pemain gantian. – AGENSI


17 rumah rosak dibadai ribut
Oleh AZIZAH SHAFIEI

14 Ogos 2022, 12:38 pm
BERA – Kira-kira 17 buah rumah dan beberapa kemudahan awam di Felda Triang 1 di sini rosak akibat dibadai ribut petang semalam.
Kejadian angin kuat disertai hujan lebat selama kira-kira satu jam bermula kira-kira pukul 5.50 petang itu turut menyebabkan pokok tumbang dan menghempap dua buah rumah di Kampung Bohor Bahru di sini.
Seorang penduduk Felda Triang 1, Syahrul Effendi Ghazali, 36 berkata, berikutan hujan lebat itu, atap di bahagian bilik adiknya diterbangkan angin menyebabkan seluruh bilik dimasuki air.
“Semasa kejadian, kami sekeluarga tiada di rumah, kami hanya mengetahui kejadian ini bila dimaklumkan jiran.
“Malam tadi saya balik, segalanya basah termasuk tilam, bantal, katil dan almari, yang boleh digunakan, kami jemur sementara cuaca panas hari ini,”katanya di sini hari ini.
Dalam pada itu seorang penduduk Kampung Bohor Bharu, Ashari Mohamad, 59 berkata, sekeping atap rumahnya tercabut menyebabkan bahagian ruang tamunya dipenuhi air menyebabkan barang-barang termasuk perabot dan barangan elektrik rosak.

“Sofa, meja, rak, televisyen dan karpet semuanya basah, air yang masuk dari bumbung mengalir sampai ke dapur.
“Masa saya balik rumah sekitar pukul 7 malam, memang sudah tidak boleh hendak buat apa. Pagi ini, baru saya keluarkan barang-barang untuk dijemur,”katanya.
Sementara itu, Zamani Nordin, 57, memberitahu, isterinya hampir dihempap pokok kuining yang tumbang di bahagian beranda rumahnya dalam kejadian ribut itu.
Katanya, kebiasaan jika berlaku hujan lebat beserta ribut, mereka selalu duduk di bahagian beranda rumah kerana bimbang pokok tua di bahagian belakang rumahnya tumbang.
“Tetapi kali ini betul-betul di luar jangkaan, pokok kuinin pula yang tumbang dan hampir kena isteri saya dan kebetulan pada kejadian itu, saya masuk ke rumah.
“Isteri saya terkejut dengan kejadian itu dan sedikit trauma dengan apa yang berlaku tetapi alhamdulillah, dia tidak mengalami sebarang kecederaan,”ujarnya.
Ujarnya, pihak Angkatan Pertahanan Awam (APM) telah membantu menebang dan memotong dahan pokok berkenaan selepas hujan reda. – KOSMO! ONLINE


UPSI idam perbaiki prestasi di SUKIPT 2022
Oleh KOSMO!

14 Ogos 2022, 1:00 pm
TUAN rumah Kejohanan Sukan Institusi Pengajian Tinggi (SUKIPT) edisi ke-5 yang sedang berlangsung, kontinjen Universiti Pendidikan Sultan Idris (UPSI) menyasarkan sekurang-kurangnya untuk raih 15 pingat emas pada saingan kali ini.
Timbalan Naib Canselor (Hal Ehwal Pelajar dan Alumni), Prof. Dr. Norkhalid Salimin berkata, sasaran awal 15 pingat emas tersebut tidak mustahil buat kontinjen UPSI yang kini berada di kedudukan lima teratas jika dibandingkan prestasi edisi sebelum ini pada tahun 2018.
“Jika edisi SUKIPT sebelum kita berada di kedudukan yang kelapan keseluruhan, tidak mustahil UPSI mampu menggondol lebih banyak pingat lebih-lebih lagi menjadi hos penganjuran edisi ini.
“Alhamdulillah, pada hari pembukaan, atlet silat berjaya menghadiahkan sebutir emas dan UPSI optimis untuk mengungguli lebih banyak acara selepas ini seperti karate, memanah, lawn bowl, renang, olahraga dan sofbol,” katanya ketika ditemui selepas majlis perasmian perkampungan sukan di Gelanggang Aminuddin Baki, Kampus Sultan Azlan Shah, Tanjong Malin.
Program Perkampungan Sukan SUKIPT 2022 dirasmikan oleh Setiausaha Bahagian Perancangan Strategik Kementerian Pengajian Tinggi (KPT), Norisma Mohd. Ismail sekali gus meraikan ketibaan 66 kontinjen kalangan IPTA dan IPTS seluruh negara.
Ketua Sekretariat SUKIPT 2022, Datuk Dr. Pekan Ramli berkata, tradisi penganjuran Perkampungan SUKIPT yang diadakan bertujuan meraikan para atlet yang berkampung di kampus saling berkenal satu sama lain dan mengeratkan silaturahim semua atlet yang mewakili kontinjen masing-masing.

“Tidak mustahil penganjuran di UPSI kali ini lebih meriah berbanding sebelumnya,” jelasnya. lanjut.


EPL: Sasa Kalajdzic tak hirau nasihat Ralf Rangnick
Oleh KOSMO!

14 Ogos 2022, 12:00 pm
LONDON – Penyerang buruan Manchester United, Sasa Kalajdzic dilaporkan teruja dan berminat untuk berhijrah ke Old Trafford biarpun terdapat laporan bekas pengurus sementara kelab berkenaan, Ralf Rangnick cuba untuk menghalangnya.
United ketika ini sedang memburu khidmat seorang penyerang sebelum jendela perpindahan ditutup pada 1 September nanti selepas mereka membuat keputusan membatalkan hasrat mendapatkan penyerang Bologna, Marko Arnautovic.
Laporan menyebut mereka telah menamakan Kalajdzic sebagai sasaran utama ketika pemain berkenaan berada pada tahun terakhir kontraknya bersama Stuttgart.
Pemain antarabangsa Austria itu juga dilaporkan turut diintai oleh beberapa lagi kelab dari England termasuk West Ham United, Everton dan Chelsea, namun United dikatakan berjaya menarik minat Kalajdzic.
Pemain berusia 25 tahun itu juga dipercayai sudah bersedia untuk mencari cabaran baharu dan sangat teruja apabila khidmatnya dikaitkan dengan United ketika kelab itu perlu bersedia sekiranya mereka kehilangan Cristiano Ronaldo.
Bagaimanapun, Rangnick yang kini bertugas sebagai jurulatih pasukan kebangsaan Austria mengeluarkan kenyataan bahawa beliau lebih gemar untuk melihat Kalajdzic kekal bersama Stuttgart.

Rangnick berpendapat, selagi Ronaldo masih kekal bersama pasukan itu, tidak ada jaminan bahawa Kalajdzic akan diletakkan dalam kesebelasan utama ketika beliau berharap penyerangnya itu mampu mendapatkan lebih minit permainan. – AGENSI


Objek disyaki serpihan roket tembusi atap rumah
Oleh NOR AZIAH MAT NOH

14 Ogos 2022, 2:12 pm
SIBU – Objek disyaki serpihan roket Long March 5B milik China ditemui menembusi atap zink Rumah Panjang Renyam, Sungai Asan Bayu, di sini malam tadi.
Jurucakap Pusat Gerakan Operasi (PGO), Jabatan Bomba dan Penyelamat Sarawak, Balai Bomba Bintangor dalam satu kenyataan berkata, pihaknya menerima panggilan berhubung kejadian pada pukul 8.50 malam.
“Setibanya di lokasi, bomba menemui objek mencurigakan dipercayai serpihan roket berukuran dua sentimeter (cm) lebar dan tujuh cm panjang menembusi atap dan tersangkut di kayu alang rumah berkenaan.
“Menurut pemilik rumah, objek tersebut kemungkinan berada di atas atap beberapa minggu yang lepas kerana dia baru sahaja pulang ke rumah itu,” katanya di sini hari ini.
Jelasnya, objek tersebut hanya disedari setelah pemilik rumah balik dan menyedari atap rumahnya bocor sebelum memaklumkan kepada pihak berkuasa.
Sementara itu, objek disyaki serpihan roket berkenaan telah diserahkan kepada polis untuk siasatan selanjutnya.

Terdahulu, akhbar melaporkan tular serpihan roket Long March 5B milik negara China melintasi ruang udara Malaysia serta dapat dikesan di beberapa kawasan sekitar Sarawak.
Serpihan roket berkenaan merupakan sebahagian daripada roket milik China yang dilancarkan dari Pusat Pelancaran Angkasa Wenchang di Wenchang, selatan China pada 31 Julai lalu.
Antaranya di Kampung Semawa Ulu, Pantu Sri Aman dan di beberapa kawasan lain termasuk Kampung Nyalau, Bintulu, Sepupok Lama, Niah serta Kalimantan, Indonesia. – KOSMO! ONLINE


Kafe kopi di Jepun guna hampir 370 juta cawan pakai buang pada 2020
Oleh KOSMO!

14 Ogos 2022, 1:00 pm
TOKYO – Kira-kira 369.65 juta cawan pakai buang digunakan untuk menghidangkan minuman oleh sembilan rangkaian kedai kopi utama di Jepun pada tahun 2020 sahaja, lapor akhbar The Maniachi kelmarin.
Berdasarkan tinjauan terbaharu kumpulan pemuliharaan alam sekitar, Greenpeace Japan, angka itu menonjolkan kemajuan terhad dalam mempromosikan cawan boleh guna semula bagi mengurangkan sisa buangan.
Menurutnya, satu juta bekas plastik dan cawan digunakan pada setiap hari dan jika disusun, ketinggiannya adalah lebih daripada 10,000 Gunung Fuji atau setinggi 37,000 kilometer .
Kumpulan itu meninjau rangkaian kedai kopi utama termasuk Starbucks, Tully’s Coffee, Pronto, Doutor, Caffe Veloce, Excelsior Caffe dan  Ueshima Coffee House.
Starbucks menggunakan jumlah terbesar cawan tersebut sekitar 231.7 juta di mana kira-kira 142.1 juta daripadanya adalah cawan plastik.
Ketiga-tiga rangkaian kedai kopi itu kebanyakannya menyajikan minuman dalam cawan pakai buang walaupun kepada pelanggan yang minum di kedai, demikian menurut Greenpeace.

Tiga rangkaian kedai kopi tersebut, masing-masing hanya menghidangkan 3 peratus, 20 peratus dan 31 peratus minuman kopi menggunakan cawan guna semula ataupun gelas biasa.
Seorang pegawai perhubungan awam Starbucks Coffee Japan Ltd. memberitahu agensi berita Kyodo News bahawa rangkaian kopi yang beribu pejabat di Seattle itu menetapkan sasaran global untuk mengurangkan separuh sisa cawan pakai buang menjelang 2030 berbanding 2019.
Sebagai sebahagian usaha tersebut, Starbucks Jepun mula menghidangkan minuman sejuk di dalam gelas di 106 kedainya sejak April lalu, sambil menawarkan minuman bawa pulang menerusi sewaan cawan boleh guna semula secara percubaan.
Laporan sama menyatakan, kira-kira 91,000 cawan sekali guna dibuang pada setiap jam di sektor kafe Jepun sahaja. – Agensi


Selangor cadang larang beg plastik Sabtu, Ahad
Oleh ISKANDAR SHAH MOHAMED

14 Ogos 2022, 12:40 pm
KUALA SELANGOR – Kerajaan negeri bercadang menguatkuasakan larangan penggunaan beg plastik pada Sabtu dan Ahad di semua premis perniagaan berdaftar di negeri ini.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri, Hee Loy Sian berkata, pihaknya kini dalam peringkat perbincangan dan kajian menyeluruh mengenai penguatkuasaan baharu tersebut.
Katanya, inisiatif itu berikutan tahap penggunaan beg plastik masih tinggi walaupun caj 20 sen dikenakan terhadap pengguna di Selangor.
“Statistik menunjukkan jumlah kutipan caj pada 2020 adalah RM5.8 juta dan ia semakin meningkat sehingga RM6.8 juta pada tahun lalu.
“Justeru, kita bercadang mahu melarang sepenuhnya penggunaan beg plastik di semua premis berdaftar pada Sabtu dan Ahad nanti,” katanya ketika ditemui selepas merasmikan Pusat Pengumpulan E-Waste Taman Alam Perdana, Puncak Alam di sini, hari ini.
Menurut beliau, larangan itu bagaimanapun tidak tertakluk kepada peniaga kecil terutama yang menjaja di tepi jalan.

Tambah Loy Sian, pihaknya belum bercadang untuk menaikkan caj beg plastik sedia ada sehingga 2025 dengan mempertingkatkan pelbagai kempen kesedaran di semua peringkat termasuk sekolah.
Dalam perkembangan sama, beliau menegaskan kajian sedang dilakukan dalam menaikkan jumlah denda kepada RM10,000 daripada RM2,000 sebelum ini terhadap pembuang sampah haram.
“Ini masih dalam perbincangan kerana kita perlu membuat pindaan ke atas Undang-Undang Kecil (UUK) pihak berkuasa tempatan (PBT).
“Ramai masih tidak endah kerana denda ketika ini masih rendah iaitu RM2,000,” katanya. -KOSMO! ONLINE


Bekas pengurus besar AKSB didakwa terima rasuah RM10,000
Oleh MUHAMMAD AYMAN GHAFFA

14 Ogos 2022, 12:01 pm
KOTA BHARU – Seorang bekas pengurus besar syarikat Air Kelantan Sdn. Bhd. (AKSB) didakwa di Mahkamah Sesyen di sini hari ini atas pertuduhan menerima rasuah sebanyak RM10,000 sebagai dorongan untuk membantu sebuah syarikat agar dilantik sub kontraktor bagi projek AKSB, tujuh tahun lalu.
Tertuduh, Wan Mohd. Zamri W. Ismail,61, bagaimanapun mengaku tidak bersalah selepas pertuduhan terhadapnya dibacakan di hadapan Hakim Zaman Mohd. Noor.
Mengikut pertuduhan, tertuduh didakwa secara rasuah menerima suapan iaitu wang sebanyak RM10,000 daripada Ng Te Wei,44, melalui satu cek bertarikh 21 Januari 2015 yang dikreditkan ke dalam akaun sebuah bank milik Wan Mohd. Zamri.
Suapan itu diberikan sebagai dorongan membantu sebuah syarikat dilantik sebagai sub kontraktor untuk menjalankan kerja-kerja mereka bentuk, membina, menyiapkan, menguji lari, mentauliah kerja-kerja mekanikal termasuk elektrikal dan kerja-kerja berkaitan (reka dan bina) untuk Skim Bekalan Air Merbau Chondong Fasa II, Pakej I Machang di sini.
Kesalahan itu dilakukan olehnya di sebuah bank di Jalan Mahmood di sini pada 22 Januari 2015.
Tertuduh didakwa mengikut Seksyen 16 (a)(A) Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum di bawah seksyen 24 (1) akta yang sama.

Seksyen tersebut memperuntukan hukuman penjara selama tidak melebihi 20 tahun dan denda tidak kurang lima kali ganda nilai suapan atau RM10,000 atau mana-mana yang lebih tinggi jika sabit kesalahan.
Pendakwaan dikendalikan oleh Timbalan Pendakwa Raya SPRM, Mariah Omar manakala tertuduh diwakili peguam Ahmad Adha Amir Yasser.
Terdahulu, Mariah menawarkan jaminan sebanyak RM15,000 dengan seorang penjamin termasuk syarat tambahan iaitu tertuduh perlu menyerahkan pasport kepada mahkamah, melapor diri ke pejabat SPRM dan balai polis berdekatan tempat tinggalnya setiap bulan.
Ahmad Adha dalam rayuannya memohon jaminan yang rendah dikenakan terhadap anak guamnya kerana Wan Mohd. Zamri sudah tidak bekerja selepas ditamatkan kontrak sebagai perunding atau konsultan Syarikat Air Johor Sdn. Bhd. selepas ditahan reman atas kes tersebut pada tahun lalu.
Menurutnya, tertuduh juga mempunyai lapan orang anak yang berusia 19 hingga 37 tahun selain menyara tujuh daripada 15 orang cucunya.
“Wan Mohd. Zamri mempunyai pelbagai masalah kesihatan yang serius antaranya masalah buah pinggang kronik dan jantung bengkak yang menyebabkan degupan kuat sehingga rasa berdebar.
“Tertuduh tinggal dan membesar di Kota Bharu akan terus memberi kerjasama kepada pihak mahkamah sepanjang prosiding perbicaraan. Tertuduh juga berhasrat mahu membersihkan namanya dalam kes ini,” katanya.
Mahkamah membenarkan jaminan sebanyak RM7,000 dengan seorang penjamin termasuk syarat tambahan iaitu pasport diserahkan kepada mahkamah, perlu melapor diri di pejabat SPRM dan balai polis pada setiap 1 hari bulan.
Mahkamah turut menetapkan 28 September depan untuk sebutan semula kes.
Tertuduh membayar jaminan yang ditetapkan.
Kosmo! sebelum ini melaporkan, tiga individu termasuk seorang bekas pengurus besar dan seorang pegawai syarikat AKSB direman pada 9 Julai lalu selepas dipercayai terlibat dalam kes rasuah membabitkan projek lebih RM27 juta.
Perintah reman dikeluarkan oleh Majistret Rozaidi Yaacob di Mahkamah Majistret di sini hari ini mengikut Seksyen 117 Kanun Prosedur Jenayah bagi memboleh SPRM menjalankan siasatan lanjut.
Bekas pengurus berusia 60 tahun, pegawai AKSB (39 tahun) dan seorang pengarah projek sebuah syarikat (42 tahun) itu ditahan secara berasingan di pejabat SPRM di sini pukul 4.25 petang dan 6.30 petang pada 8 Julai lalu. – KOSMO! ONLINE


Sistem rekod markah berpusat bakal tingkatkan kecekapan – Radzi
Oleh EDDY AQMAL MOHAMED HAMIDI

14 Ogos 2022, 2:00 pm
PUTRAJAYA – Kementerian Pendidikan (KPM) bakal memperkenalkan satu sistem pelaporan berpusat bagi merekod markah pentaksiran pelajar sekolah sekaligus meningkatkan kecekapan sistem kementerian tersebut.
Menteri Kanan Pendidikan, Datuk Dr. Radzi Jidin berkata, pembangunan sistem pelaporan berpusat itu merupakan salah satu daripada pelbagai elemen transformasi pendidikan yang akan diperkenalkan KPM dalam masa terdekat.
“Ketika ini, seseorang guru itu perlu menyalurkan rekod markah pelajar kepada pelbagai pihak termasuk KPM serta Pejabat Pendidikan Daerah (PPD) dan serupa juga dengan pembinaan jadual waktu sekolah yang masih ada dilakukan secara manual.
“Dengan adanya sistem pelaporan berpusat ini, pihak lain yang perlukan rekod markah tersebut boleh mendapatkannya menerusi sistem tersebut dan guru hanya perlu memasukkan subjek pelajaran, jumlah pelajar dan data-data berkaitan untuk membina jadual waktu sekolah,” katanya.
Beliau berkata demikian kepada pemberita ketika ditemui pada program Showcase Transformasi Pendidikan di pusat beli belah Alamanda di sini semalam.
Program Showcase Transformasi Pendidikan merupakan salah satu aktiviti dirancang oleh KPM bagi mengisi slot ‘Bersama Semarakkan Transformasi Pendidikan’ yang merupakan usaha kolaboratif untuk menguar-uarkan kepada masyarakat tentang projek serta inisiatif transformasi pendidikan.

Program tersebut merupakan platform bagi memaparkan inovasi dan pencapaian murid serta guru, perkembangan pendidikan digital dan aplikasi sistem yang memudahkan pengurusan dalam pendidikan.
Menurut Radzi, KPM komited dalam usaha mentransformasikan sistem dan ekosistem pendidikan negara selain memfokuskan kepada kemenjadian murid secara menyeluruh tanpa berpandukan kepada pencapaian akademik semata-mata.
Jelas beliau, baru-baru ini pihaknya turut bekerjasama dengan FGV Holdings Berhad membawa pelajar mendekati flora dan fauna agar mereka dapat lebih memahami tentang perubahan iklim selain menerapkan sifat cintakan alam sekitar.
“Apa yang paling penting, dalam memastikan segala transformasi besar yang dilaksanakan dapat memberi impak dan hasil yang dihasratkan adalah amat kritikal untuk ibu bapa, masyarakat dan guru untuk bersama-sama memberi kepercayaan kepada KPM.
“Ia adalah supaya kita dapat membentuk satu sistem dan ekosistem pendidikan yang mampu melahirkan anak-anak yang hebat dan mampu bersaing di peringkat dunia,” katanya. – KOSMO! ONLINE


Murid tahun enam guna telefon sedang dicas maut disambar petir
Oleh AIMUNI TUAN LAH

15 Ogos 2022, 11:59 pm
GUA MUSANG – Seorang murid perempuan tahun enam maut selepas dipercayai disambar petir ketika sedang bercakap menggunakan telefon pintar dengan rakannya di Kampung Baru Sungai Raya Luar di sini hari ini.
Kejadian yang berlaku kira-kira pukul 4.50 petang itu menyebabkan mangsa, Nur Asyqin Qistina M. Nor Zawawi, 12, yang merupakan murid Sekolah Kebangsaan Kuala Betis di terbaring di atas tilam bilik tidurnya dengan kesan terbakar pada bahagian lengannya.
Menurut bapa mangsa, M. Nor Zawawi Awang, 54, ketika kejadian, dia baharu selesai solat asar di surau hadapan rumahnya sebelum terdengar bunyi dentuman petir yang kuat.
“Isteri saya memaklumkan Nur Asyqin Qistina yang merupakan anak keempat daripada lima beradik pengsan di tempat tidur dengan tangan kanannya memegang telefon pintar yang sedang dicas.
“Saya melihat tangan kanannya terdapat lecur selain kesam terbakar pada tilam tempat tidurnya,” katanya ketika ditemui pemberita di Hospital Gua Musang di sini.
M. Nor Zawawi berkata, dia segera membawa anaknya ke Klinik Kesihatan Kuala Betis sebelum mangsa disahkan meninggal dunia.

Katanya, mayat anaknya dibawa ke Hospital Gua Musang untuk dibedah siasat sebelum proses pengebumian. – KOSMO! ONLINE


Wanita tempatan dikehendaki JIM bantu siasatan
Oleh MOHD. HUSNI MOHD. NOOR

15 Ogos 2022, 9:09 pm
PUTRAJAYA – Jabatan Imigresen Malaysia (JIM) memohon orang ramai memberi maklumat mengenai seorang wanita tempatan bagi tujuan membantu siasatan di bawah Akta Imigresen 1959/63 (Akta 155).
JIM menerusi kenyataan akhbar berkata, wanita berkenaan dikenali sebagai Yong Puay Yee, 42, beralamat terakhir di BTD-24 Grandeur Tower, Jalan 1/16 Pandan Indah, Selangor.
Menurutnya, orang ramai yang mempunyai maklumat berkaitan digesa menghubungi terus Timbalan Penolong Pengarah Imigresen Kanan, Wan Mazlyna Che Mat, Bahagian Operasi, Siasatan dan Pendakwaan, Ibu Pejabat JIM, Putrajaya.
“Wan Mazlyna boleh dihubungi di talian 03-88801338 atau 03-88801330 pada waktu pejabat dan Bilik Gerakan 03-88801555 selepas waktu pejabat,” katanya. – KOSMO! ONLINE


Kanak-kanak Orang Asli maut kemalangan
Oleh MASTURAH SURADI

15 Ogos 2022, 10:31 pm
KOTA TINGGI – Seorang kanak-kanak perempuan maut dalam kemalangan membabitkan sebuah Toyota Hilux dengan Perodua Myvi berhampiran Lembaga Getah Malaysia, Jalan Kota Tinggi – Mawai di sini petang tadi
Mangsa. Elbina Scavia A/P Mazian, 3, yang menaiki kenderaan Perodua Myvi disahkan meninggal dunia di tempat kejadian selepas mengalami cedera parah.
Manakala, dua lagi mangsa iaitu bapanya Mazian Majid, 23 dan isteri Suzenatsha A/P Aris yang menaiki kenderaan sama mengalami cedera akibat kemalangan itu.
Difahamkan kereta yang dinaiki keluarga Orang Asli itu dalam perjalanan dari Mersing ke Kota Tinggi manakala Toyota Hilux dari arah Kota Tinggi menghala ke Mersing.
Komander Operasi Balai Bomba Penyelamat Kota Tinggi, Pegawai Bomba Kanan II KUP Mohd. Salleh Ahmad berkata, pihaknya menerima panggilan kejadian itu pada pukul 4.47 petang dan seramai lapan anggota telah dikejarkan ke lokasi kejadian.
Mohd Salleh berkata, kesemua mangsa yang cedera dihantar ke Hospital Kota Tinggi menaiki ambulans, manakala mangsa maut diserahkan kepada pihak polis untuk tindakan selanjutnya.-KOSMO! ONLINE


Penyamun ‘bijak’ diberkas akibat tayang duit di TikTok
Oleh KOSMO!

15 Ogos 2022, 9:00 pm
BANGKOK – Polis Thailand menahan seorang lelaki  disyaki terbabit dalam jenayah samun selepas suspek memuat naik video di laman  TikTok memaparkan dia menayangkan wang tunai yang banyak, lapor laman berita Thaiger semalam.
Berdasarkan video tersebut, suspek berusia 29 tahun dari wilayah Chon Buri itu memegang wang yang banyak dan mendakwa, duit itu adalah hasil kerja kerasnya.
Menurutnya, wang itu diperoleh kerana dia rajin bangun pagi untuk pergi bekerja.
Bagaimanapun, berdasarkan paparan video itu, polis mengenal pasti lelaki berkenaan sebagai suspek kes samun.
Selepas menggeledah rumahnya, polis menemui cek bernilai 32 juta baht (RM4 juta) dan wang tunai berjumlah 220,000 baht (RM27,597).
Lelaki itu kemudian  didakwa terlibat dalam kes rompakan sebuah perniagaan tempatan, Kiattithayakorn Metal Co. dalam kejadian pada 11 Ogos lalu.

Berdasarkan rakaman kamera keselamatan, suspek dilihat memakai pakaian yang sama seperti dalam video TikTok tersebut ketika merompak premis berkenaan.
Dia kemudian ditahan dan didakwa atas kesalahan menyamun, selepas mendedahkan dirinya sendiri menerusi video di TikTok. – Agensi


Cucu bujang ‘makan hati’ nenek 66 tahun kahwin dahulu
Oleh KOSMO!

15 Ogos 2022, 9:30 pm
JAKARTA – Sebuah klip video tular di media sosial Indonesia memaparkan reaksi lucu empat orang gadis yang ‘makan hati’ melihat nenek mereka berkahwin walhal mereka  masih belum bertemu jodoh, lapor portal berita Wolipop kelmarin.
Berdasarkan video yang dikongsikan di laman TikTok itu, pasangan pengantin tersebut dilihat baru selesai menjalani upacara akad nikah di sebuah dewan.
Video itu kemudian dihalakan ke arah empat gadis yang merupakan cucu kepada pengantin perempuan yang masih bujang.
“Ketika nenek berkahwin lagi, cucu-cucunya masih bujang dan belum berpunya. Memang sedih,” demikian menurut keterangan pada hantaran tersebut.
Video tersebut menjadi tular dengan pelbagai reaksi diberikan netizen.
“Nenek bernikah dahulu sebelum cucu. Sabar ya cucu,” kata seorang pengguna media sosial.

Wolipop kemudian menghubungi pemilik akaun TikTok @nyonyadestira bagi bertanyakan mengenai video yang dimuat naik tersebut.
Menurut pemiliknya, Tya, warga emas tersebut merupakan nenek saudaranya yang berusia 66 tahun.
“Nenek Elly ialah adik kepada nenek saya, manakala empat gadis dalam video itu merupakan cucu-cucunya,” katanya.
Tambah Tya, Nenek Elly ialah seseorang yang mudah didekati dan gemar bergaya.
“Kami gembira melihat dia berkahwin kerana telah lama hidup bersendirian selepas suaminya meninggal dunia,” ujarnya.
Acara pernikahan tersebut berlangsung pada 31 Julai lalu di Bogor Timur, wilayah Jawa Barat. – Agensi


Wanita berkahwin dengan anak patung zombi
Oleh KOSMO!

15 Ogos 2022, 10:00 pm
BOSTON, MASSACHUSETTS – Seorang wanita di  negeri Massachusetts, Amerika Syarikat (AS) menluahkan perasaan gembira selepas bertemu semula dengan pasangannya, enam ‘anak mereka’ dan teman lelakinya yang kesemuanya merupakan patung berwajah seram, lapor akhbar Daily Star semalam.
Felicity Kadlec, 23, berkata, dia mengahwini pasangannya iaitu  patung bernama Kelly Rossi, dalam satu majlis kecil pada 2018 yang turut dihadiri oleh empat rakan keluarga dan lapan patung lain.
Sejak itu, keluarga Felicity telah berkembang dan dia dan Kelly kini mempunyai enam ‘anak’ patung zombi berusia tiga hingga 10 tahun.
Wanita itu juga turut mempunyai hubungan dengan patung makhluk asing bernama Robert, yang dibeli secara online ketika usianya 17 tahun.
Namun, selepas dihalau keluar oleh seorang ahli keluarganya tahun lalu, Felicity menjadi gelandangan dan terpaksa menyimpan kesemua patungnya  di dalam peti simpanan.
Menerusi satu hantaran di YouTube pada Ogos lalu, Felicity memberitahu bahawa dia dan keluarga patungnya itu telah berpindah ke sebuah apartmen satu bilik tidur.

Dia turut mengakui pernah menjalinkan hubungan dengan seorang lelaki sebenar, namun teman lelakinya memilih untuk berpisah selepas Felicity menceritakan mengenai patung-patungnya.
Tambah peminat filem seram itu, ketika umurnya 13 tahun, mendiang bapanya membelikan Kelly buatnya selepas ibunya meninggal dunia, sebelum dia ‘jatuh cinta’ dengan patung tersebut pada umur 16 tahun.
Dia juga percaya kononnya patung-patung itu mempunyai roh.
“Orang ramai berpendapat saya hanya berfantasi. Namun, saya ingin menegaskan bahawa kami sering bertengkar, saya bertengkar dengan roh dalam patung-patung itu.
“Saya percaya ia mempunyai roh. Ia bukan roh orang yang telah meninggal dunia, namun sebaliknya sejenis tenaga yang saya dapat daripada patung-patung itu selama bertahun-tahun,” katanya. – Agensi


Anak marah ibu kacau suami orang
Oleh KOSMO!

15 Ogos 2022, 10:30 pm
JAKARTA – Sebuah hantaran tular di media sosial Indonesia memaparkan luahan seorang anak yang memarahi ibunya kerana bercinta dengan lelaki yang sudah beristeri, lapor laman berita Suara.com.
Hantaran itu dimuat naik dalam akaun Twitter @Askrfess. Pengguna itu meminta nasihat netizen mengenai tindakan ibunya yang mengganggu suami orang.
“Saya sedih kerana ibu saya mempunyai teman lelaki. Tetapi dia bercinta dengan suami orang dan tidak pernah mendengar apabila diberi nasihat,” katanya.
Kemarahannya memuncak apabila ibunya pergi ke balai polis tempat lelaki itu bekerja untuk menemaninya.
“Rajin solat tetapi berkelakuan begini. Tak malu dengan sejadah? Baik pulang sekarang,” demikian potongan mesej dihantar pengguna itu kepada ibunya.
Dia terus memarahi ibunya kerana mereka selalu bergaduh mengenai teman lelakinya.

“Habis solat mama balik,” balas ibunya.
Hantaran itu mendapat perhatian netizen di ruangan komen.
“Kalau saya diam sahaja, buat penat. Bazir tenaga sahaja. Mereka tidak akan sedar sampai bila-bila, lebih baik diam walaupun sakit,” kata seorang netizen. – Agensi


41 penganut maut dalam kebakaran gereja
Oleh KOSMO!

15 Ogos 2022, 11:00 pm
KAHERAH – Sekurang-kurangnya 41 orang termasuk 18 kanak-kanak dilaporkan terbunuh dalam kebakaran besar yang berlaku di sebuah gereja Koptik di bandar Giza, Mesir semalam, lapor stesen penyiaran CNN.
Menurut dokumen hospital, kanak-kanak yang meninggal dunia itu berusia antara tiga tahun hingga 16 tahun.
“Jumlah kematian terkini bencana tersebut ialah 41 orang, manakala 14 yang lain cedera, demikian menurut Gereja Abu Sifin di Mesir yang memetik kenyataan beberapa pegawai kesihatan.
Kebakaran bermula kira-kira pukul 9 pagi (waktu tempatan) akibat kegagalan elektrik di sebuah unit pendingin hawa tingkat dua gereja itu, kata kementerian dalam negeri pula.
Gereja kecil itu terletak di kawasan kejiranan Imbaba yang sarat dengan penduduk.
Sekurang-kurangnya dua pegawai dan tiga anggota perkhidmatan perlindungan awam cedera dalam usaha memadamkan kebakaran itu, kata Kementerian Dalam Negeri Mesir dalam satu kenyataan di laman Facebook.

Kebanyakan mangsa mati akibat terhidup asap tebal, kata kementerian sama.
“Pegawai-pegawai gereja percaya bahawa kebakaran itu berlaku secara tidak sengaja,” kata jurucakap gereja, Mousa Ibrahim.
Komuniti gereja koptik di Mesir menjadi sasaran keganasan dan serangan berasaskan agama dengan penganiayaan dan diskriminasi meningkat sejak rejim bekas presiden Mesir, Hosni Mubarak digulingkan pada 2011.
“Kami sentiasa berhubung dengan pihak berkuasa tempatan dan Kementerian Kesihatan,” Ibrahim memetik ketua Gereja Koptik, Pope Tawadros II sebagai berkata.
Penduduk tiba di gereja berkenaan di kawasan kejiranan Al-Warraq di mana upacara mendoakan mangsa-mangsa dilakukan sambil  menunggu ketibaan keranda mengandungi mangsa-mangsa yang terkorban dibawa masuk dari hospital tempatan. – Agensi


Zahida dilantik Ketua Puteri BN, Hishammuddin sambung jawatan
Oleh KOSMO!

15 Ogos 2022, 11:50 pm
KUALA LUMPUR – Dewan Tertinggi Barisan Nasional (BN) hari ini bersetuju melantik Datuk Zahida Zarik Khan sebagai Ketua Puteri Barisan Nasional.
Pelantikan tersebut diumumkan oleh Setiausaha Agung Barisan Nasional (BN), Datuk Seri Dr. Zambry Abd. Kadir selepas Mesyuarat Dewan Tertinggi BN sebentar tadi.
Menurut Zambry, Zahida akan menyelaras semua pergerakan wanita muda di semua parti komponen BN.
Selain itu, selaras dengan perlembagaan BN, Fasa 8.3.E, Mesyuarat Agung Dewan Tertinggi mengesahkan penyambungan pelantikan Bendahari Agung BN,  Datuk Seri Hishammuddin Tun Hussein bagi tempoh dua tahun lagi.-KOSMO! ONLINE


Polis siasat kes penderaan di tadika
Oleh MUHD AFIQ AL-HAFIZ MAT YUSOF

15 Ogos 2022, 10:39 pm
KUALA LUMPUR – Polis menjalankan siasatan berhubung kes penderaan kanak-kanak di sebuah tadika di Taman Megah, Kepong di sini hari ini.
Ketua Polis Daerah Sentul, Asisten Komisioner Beh Eng Lai berkata, pihaknya menerima aduan berhubung kejadian dari seorang wanita berusia 33 tahun.
“Wanita terbabit mendakwa anak lelakinya berusia tiga tahun telah dipukul oleh guru tadikanya di sekitar Kepong.
“Menerusi satu hantaran video di Facebook, kanak-kanak berkenaan menangis selepas dipukul dengan kasar menggunakan tangan selain dipaksa makan,” katanya dalam kenyataan di sini hari ini.
Mengulas lanjut, semakan mendapati terdapat dua buah video berkaitan kejadian telah tular di media sosial.
“Kedua-dua video berkenaan memaparkan rakaman seorang wanita dewasa bertindak memukul seorang kanak-kanak dengan kasar menggunakan tangan.

“Polis mendapati kejadian berlaku pada bulan Mei lalu dan siasatan dijalankan di bawah Sekyen 31(1) Akta Kanak-Kanak 2001,” jelasnya. – KOSMO! ONLINE.


60,000 permohonan pasport sebulan di Selangor
Oleh MOHD YUNUS YAKKUB

15 Ogos 2022, 8:22 pm
SHAH ALAM – Jabatan Imigresen (JIM) Selangor memperkenalkan Kiosk MyOnline Pasport bagi membantu memudahkan proses permohonan pasport di negeri ini.
JIM Selangor dalam kenyatannya berkata, permohonan Pasport Malaysia Antarabangsa (PMA) di seluruh negeri Selangor dianggarkan sebanyak 2, 900 permohonan sehari.
Katanya, ini bermakna dalam sebulan hampir mencecah kepada 60,000 permohonan.
“Atas dasar ini, JIM Selangor mengambil pendekatan proaktif dengan mewujudkan kiosk ini dalam memberikan perkhidmatan kepada pelanggan yang hadir bagi mendapatkan naskhah PMA dengan lebih mudah dan cepat.
“Inisiatif ini seiring dengan kemajuan dan perkembangan dunia digital masa kini yang menuntut kepada orientasi gajet pelanggan yang semakin berkembang dari semasa ke semasa,” katanya hari ini.
Terdahulu, sesi demonstrasi Kiosk MyOnline Pasport di Kiosk Pejabat Imigresen Pusat Transformasi Bandar (UTC) Selangor turut dihadiri Pengarah Imigresen Selangor, Dr. Muhammad Syahmi Jaafar.

Kosmo! difahamkan proses permohonan menerusi kiosk tersebut dapat memendekkan masa kepada 45 minit berbanding sejam sebelum ini.
Jelas JIM Selangor, kemudahan Kiosk ini dapat membantu pelanggan yang hadir secara walk-in ke pejabatnya di UTC terutamanya pada waktu puncak.
“Kategori yang layak diberi kemudahan Kiosk ini adalah pemohon yang berusia 13 tahun dan ke atas yang mana ia bukan dari kategori permohonan PMA baru, warga emas, Orang Kelainan Upaya (OKU).
“Selain itu, PMA yang hilang atau rosak atau para pelajar berumur 21 tahun ke bawah yang ingin melanjutkan pengajian ke luar negara,” jelasnya. -KOSMO!ONLINE


PDRM nafi bekas anggotanya ditahan kes dadah di Indonesia
Oleh MUHD AFIQ AL-HAFIZ MAT YUSOF

15 Ogos 2022, 9:00 pm
KUALA LUMPUR- Polis Diraja Malaysia (PDRM) menafikan seorang bekas anggotanya ditahan Badan Narkotika Nasional (BNN) Indonesia baru-baru ini.
Ketua Komunikasi Korporat PDRM, Asisten Komisioner Skandaguru Anandan berkata, pihaknya mengesan sebaran klip video yang diambil dari berita TVOne (Indonesia) berhubung penahanan seorang lelaki warganegara Malaysia.
“Lelaki terbabit telah ditahan BNN Indonesia dalam kes makmal memproses syabu di Sukajadi, Batam, Indonesia.
“Dalam laporan berita tersebut, lelaki terbabit didakwa merupakan bekas warga PDRM,” katanya dalam kenyataan di sini sebentar tadi.
Mengulas lanjut, semakan PDRM mendapati, suspek yang ditahan tidak pernah berkhidmat sebagai pegawai polis, sukarelawan polis atau polis bantuan.
“Bagaimanapun, semakan rekod mendapati, suspek mempunyai dua rekod jenayah lampau berkaitan ugutan kekerasan dan menyamar sebagai polis.

“PDRM sedang bekerjasama dengan pihak berkuasa Indonesia berhubung kes ini dan bersedia menyalurkan maklumat yang diperlukan dalam usaha membanteras jenayah narkotik,” ujarnya. – KOSMO! ONLINE.


Guru siram pelajar tidur dalam kelas
Oleh KOSMO!

15 Ogos 2022, 7:30 pm
JAKARTA – Sebuah klip video tular di media sosial Indonesia memaparkan seorang guru wanita menyiram seorang pelajar perempuan yang meletakkan kepalanya di atas meja seperti sedang tidur ketika menulis, lapor laman berita Suara.com.
Video itu dimuat naik dalam akaun Instagram @fakta.indo. Kejadian dikatakan berlaku di wilayah Kalimantan Timur.
Guru berkenaan dikatakan menyiram air selepas melihat pelajarnya meletakkan kepalanya di atas meja.
Pelajar itu dilihat terkejut lalu berhenti menulis sebelum ditegur oleh guru berkenaan.
Kelihatan buku nota pelajar tersebut basah kuyup akibat terkena air.
Setelah pelajar tersebut bangun, guru itu mengangkat buku notanya untuk mengelak daripada terkena air.

Video berkenaan mendapat perhatian netizen di ruangan komen.
“Niatnya baik tapi caranya salah,” kata seorang netizen.
“Zaman dulu mungkin biasa tetapi zaman sekarang mungkin kurang sesuai,” komen netizen lain. – Agensi


Liga Premier : KUFC cemerlang tumpaskan UiTM FC 3-1
Oleh MUSTAQIM MOHAMED

15 Ogos 2022, 8:18 pm
KOTA BHARU – Kelantan United FC (KUFC) mempamerkan aksi cemerlang apabila menewaskan UiTM FC 3-1 pada aksi Liga Perdana di Stadium Sultan Muhammad IV di sini sebentar tadi.
KUFC turun sebagai tuan rumah terlebih dahulu mencetak gol pertama pada minit ke-16 menerusi ayam tambatan mereka Njoku Jacob yang berjaya memanfaatkan hantaran cantik Mohamad Amirul Shafik Che Soh.
Di sebalik serangan bertali arus UiTM FC, skuad tuan rumah bagaimanapun berjaya memperoleh gol kedua apabila Muhammad Haziq Mohd. Subri dengan mudah menolak masuk bola lorongan Mohamad Amirul Shafik pada minit ke-50.
UiTM FC terus melakukan seranhan untuk merapatkan kedudukan sebelum Muhammad Izman Solehin Rohadi melakukan rembatan yang menewaskan penjaga gol KUFC, Mohamad Fikri Che Soh pada minit ke-71.
Pemain KUFC, Muhammad Asraff Aliffuddin Yasin berjaya menjaringkan gol ketiga pada minit ke-94 sekali gus memastikan pasukan tuan rumah meraih mata penuh.
Kemenangan itu menyaksikan KUFC berada pada tangga keenam saingan Liga Premier manakala UiTM FC di tempat ketujuh. – KOSMO! ONLINE


Suami temui isteri ketika jodohnya masih bayi
Oleh KOSMO!

15 Ogos 2022, 8:30 pm
LONDON – Sepasang suami isteri dengan jarak usia 19 tahun di Britain berkongsi detik pertemuan mereka ketika wanita itu masih bayi, lapor akhbar Daily Star semalam.
Rich Foetu Tomkinson, 48, menyedari dia dibesarkan di kawasan yang sama dengan pasangannya, Evie yang berusia 29 tahun.
Selepas bercakap dengan ibu Evie, Sarah Owen, 53, dia menyedari mereka pernah bekerja di kawasan yang sama dalam tahun 90-an.
Malah, Tomkinson beberapa kali pernah melihat jodohnya itu ditolak dalam kereta sorong bayi.
Walaupun pendedahan itu mengejutkan pasangan berkenaan, mereka telah melihat sisi lucunya.
Tomkinson dan Evie, dari Stafford, berkahwin pada Julai lalu dan bakal menyambut kelahiran cahaya mata pada bulan Januari tahun depan.

“Ia agak aneh apabila saya menyedari pernah bertemu Evie sebagai bayi tetapi tidak menyedarinya ketika itu.
“Kami hanya ketawa mengenainya. Usia hanyalah angka bagi kami dan anda tidak boleh menolak  dengan siapa anda akan jatuh cinta,” kata Tomkinson.
Mereka menjangkakan kelahiran cahaya mata sulung pada awal tahun depan dan merancang untuk mengembara ke seluruh negara dengan menaiki van. – Agensi


Empat RUU diluluskan di Dewan Negara
Oleh HARRITH HISHAM

15 Ogos 2022, 7:19 pm
KUALA LUMPUR – Empat Rang Undang-Undang (RUU) berkaitan kastam, eksais, zon bebas dan cukai pelancongan diluluskan di Dewan Negara hari ini.
Ia melibatkan RUU Kastam (Pindaan) 2022, RUU Eksais (Pindaan) 2022, RUU Zon Bebas (Pindaan) 2022 dan RUU Cukai Pelancongan (Pindaan) 2022.
TImbalan Menteri Kewangan II Yamani Hafez Musa berkata, pindaan tersebut adalah bertujuan untuk menambah baik perundangan percukaian negara.
“Semua perkara yang kita pinda ini dibuat melalui maklum balas daripada pelanggan yang mana akan memudahkan mereka untuk memenuhi obligasi sebagai pencukai tanpa didenda.
“Rentetan daripada Covid-19 dan perintah kawalan pergerakan (PKP), saya rasa tidak wajar dan adil untuk mereka diberi denda dan kita akan pastikan rakyat diberi sedikit kelonggaran supaya boleh membayar,” katanya ketika menggulung usul perbahasan RUU Kastam (Pindaan) 2022.
Bagi RUU Eksais (Pindaan) 2022 dan RUU Cukai Pelancongan (Pindaan) 2022, Yamani Hafez berkata, ia dilaksanakan bagi membawa masuk peruntukan baharu yang membolehkan failitasi tertentu diberikan kepada pembayar cukai.

Selain itu, katanya, RUU Zon Bebas (Pindaan) 2022 pula dibuat bagi memasukkan peruntukan bagi kelonggaran pihak industri dan kerjaan untuk melaksanakan obligasi ketika kecemasan atau krisis kesihatan awam. – KOSMO! ONLINE


Warga emas maut motosikal jatuh parit
Oleh ADNAN IBRAHIM

15 Ogos 2022, 8:28 pm
KLUANG – Seorang lelaki warga emas ditemui mati dalam sebuah parit akibat kemalangan di Kilometer 7.5 Jalan Kluang-Nyior di sini hari ini.
Dalam kejadian pada pukul 12.25 tengah hari itu, mangsa yang maut merupakan warga tempatan berusia 70 tahun.
Ketua Polis Daerah Kluang, Asisten Komisioner Bahrin Mohd Noh berkata, pihaknya menerima maklumat awam menyatakan satu kemalangan berlaku di lokasi kejadian melibatkan sebuah motosikal.
Katanya, mangsa seorang lelaki berusia 70 tahun disahkan meninggal dunia di tempat kejadian kerana mengalami kecederaan parah dibahagian muka dan badan.
“Kes masih dalam siasatan untuk mengenal pasti punca sebenar kemalangan dan diklasifikasikan mengikut Seksen 41(1) Akta Pengangkutan Jalan 1987 iaitu menyebabkan kematian kerana memandu secara melulu atau berbahaya,”katanya dalam satu kenyataan di sini hari ini.-KOSMO! ONLINE


Cukai taman tema dicadang turun sehingga 10 peratus
Oleh HARRITH HISHAM

15 Ogos 2022, 7:03 pm
KUALA LUMPUR – Kerajaan melalui Kementerian Kewangan (MOF) dicadang untuk menurunkan kadar cukai sehingga 10 peratus kepada taman tema untuk membantu sektor pelancongan domestik dan antarabangsa.
Senator Datuk Mohd. Hisamudin Yahaya berkata, cadangan itu dibuat berikutan kadar cukai yang dikenakan adalah tidak berpatutan iaitu sebanyak 25 peratus sama seperti kelab malam.
“Saya ingin bertanya, kepada menteri mengapakah cukai taman tema atau ‘theme park’ dikenakan sebanyak 25 peratus sama dengan cukai kelab malam, sedangkan taman tema ini merupakan tempat riadah bersama keluarga.
“Oleh itu, saya ingin mencadangkan agar taman tema hanya dikenakan cukai sebanyak 10 peratus sahaja,” katanya pada sesi perbahasan Rang Undang-undang Cukai Pelancongan (Pindaan) 2022 di Dewan Negara hari ini.
Mengulas lanjut, katanya, tujuan utama pindaan RUU Cukai Pelancongan 2017 ini antara lain bertujuan memberi Menteri Kewangan kuasa untuk menetapkan butir-butir dalam invois atau resit di bawah akta ini.
“Dengan memotong subseksyen 66(3) Akta 791 dan memasukkan seksyen baru 69A dan 69B, ia akan memberikan fleksibiliti serta menjadikan industri pelancongan lebih maju masa hadapan,” ujarnya.- KOSMO! ONLINE


Polis Jepun tidur di jalanan akibat mabuk hilang dokumen kes
Oleh KOSMO!

15 Ogos 2022, 8:00 pm
TOKYO – Seorang pegawai penyiasat di barat Jepun kehilangan dokumen mengandungi nama seorang suspek penjenayah dan 400 orang lain berkaitan kes yang sedang disiasatnya setelah mabuk dan tertidur di atas jalan, lapor akhbar The Maniachi semalam.
Pegawai polis itu minum bersama dua orang bawahannya di sebuah bar kira-kira pukul 8.30 malam (waktu tempatan) pada Jumaat lalu di bandar Nishonomiya.
Dia minum tujuh gelas minuman termasuk bir dan arak tempatan shochu sebelum tertidur di atas jalan ketika berjalan kaki untuk pulang ke rumahnya. Dia berjumpa dua orang bawahannya di sebuah stesen kereta api, kira-kira pada pukul 11 malam (waktu tempatan), kata polis.
Apabila pegawai penyiasat berusia 49 tahun itu sedarkan diri kira-kira pukul 5 pagi (waktu tempatan) pada Sabtu lalu, dia menyedari tidak lagi memiliki beg yang menyimpan dokumen itu, demikian menurut polis wilayah Hyogo.
Polis berkata, dokumen itu mengandungi maklumat peribadi seperti tarikh lahir suspek, alamat rumah dan tempat kerja tetapi menyatakan maklumat itu tidak disalahgunakan setakat ini.
Pegawai polis Jepun dilarang membawa bahan siasatan di luar tempat kerja tanpa kebenaran. – Agensi


Malaysia cipta sejarah muncul juara Asia
Oleh MUHAMMAD ZUHAILY BADLISHAH

15 Ogos 2022, 8:06 pm
KUALA LUMPUR – Skuad hoki lelaki negara mencipta kejutan sensasi apabila mengecewakan Iran untuk muncul juara Piala Hoki Dalam Dewan Asia 2022 di Bangkok, Thailand.
Sejarah baharu itu tercipta selepas menewaskan Iran 3-2 menerusi penalti shoot-out setelah terikat 4-4 dalam tempoh 60 minit final yang berlangsung cukup mendebarkan di Stadium Tertutup Huamark sebentar tadi.
Skuad kendalian Muhammad Amin Rahim kini boleh mendabik dada kerana kejayaan tersebut akhirnya meleburkan dominasi Iran yang terdahulu muncul juara lapan edisi berturut-turut sejak 2008.
Bukan itu sahaja, ia juga adalah kemenangan pertama skuad kebangsaan ke atas Iran dalam enam pertembungan terakhir dalam saingan hoki dalam dewan sejak dimalukan 2-12 sewaktu edisi Piala Hoki Dalam Dewan Asia 2014.
SHELLO (tiga dari kanan) antara watak penting memastikan kejayaan Malaysia menjuarai Piala Hoki Dalam Dewan Asia 2022 di Bangkok sebentar tadi. – AHF
Sebagai rekod, empat gol Malaysia dalam aksi itu dijaringkan dua oleh Ashran Hamsani dan masing-masing satu daripada Shello Silverius serta Norhafizie Jamil Azomi.
Empat gol Iran pula dihasilkan oleh Mohsen Bohlouli, Amirmahdi Mirzakhani, Mohammad Karimi dan Hamid Nooranian.

Ketika penentuan penalti shoot-out, penjaga gol, Khairul Afendy Kamaruzaman berjaya menafikan percubaan Mahdi Shahrokhi sekali gus menjadi faktor utama kejayaan skuad negara memenangi perlawanan itu.
IREN (kiri) meledak satu gol ketika menewaskan Kazakhstan 2-0 pada penentuan tempat ketiga dan keempat Piala Hoki Dalam Dewan Asia 2022 hari ini. – AHF
Kejayaan manis itu dilengkapkan dengan pencapaian skuad wanita meraih tempat ketiga selepas menewaskan Kazakhstan 2-0 menerusi jaringan Iren Hussin dan Nur Aisyah Yaacob.
Ia sekali gus memperbaiki pencapaian terdahulu yang menyaksikan skuad wanita menduduki tempat keempat sewaktu edisi 2019 di Chonburi, Thailand. – KOSMO! ONLINE


Empat lelaki ditahan disyaki pukul dua beranak
Oleh SAFINA RAMLI

15 Ogos 2022, 6:42 pm
BALIK PULAU – Polis menahan empat lelaki setelah disyaki memukul pasangan anak beranak iaitu bapa dan anak lelakinya di hadapan rumah mereka di Kampung Pondok Upeh di sini.
Menurut kenyataan di Facebook Ibu Pejabat Polis Daerah Barat Daya, keempat-empat suspek berusia 18 hingga 26 tahun itu telah berjaya dikesan dan ditangkap di lokasi berasingan di sekitar Balik Pulau.
”Berdasarkan laporan yang diterima, kejadian berlaku di hadapan rumah mangsa di Kampung Pondok Upeh, di mana suspek telah datang ke rumahnya untuk meminta hutang.
“Berlaku pertengkaran mulut sehingga suspek bertindak menampar muka mangsa (anak dan bapanya),” katanya dalam kenyataan di sini hari ini.
Kenyataan itu berkata, semasa mangsa cuba menghubungi talian kecemasan 999, kira-kira 10 orang lelaki datang dan terus memukul kedua-dua mangsa menggunakan beberapa senjata iaitu kayu, topi keledar dan kerusi besi.
Tambahnya, kes tersebut disiasat di bawah Seksyen 148 Kanun Keseksaan kerana merusuh. KOSMO! ONLINE


Kecewa dapat sos tomato sahaja
Oleh MOHAMAD NAUFAL MOHAMAD IDRIS

15 Ogos 2022, 6:55 pm
SHAH ALAM – Ketiadaan sos cili dalam pembelian makanan menarik perhatian apabila turut menjadi isu diperdebatkan selepas seorang pengguna hanya menerima peket sos tomato sahaja.
Kekecewaan itu diluahkan seorang pengguna Facebook dikenali Isna Zarith apabila membeli makanan dari sebuah restoran makanan segera di Seksyen 18, hari ini.
Katanya, menambah rasa kecewanya apabila pihak pengurusan restoran itu tidak meletakkan sebarang nota bagi pemakluman ketiadaan sos cili.
“Kalau ya pun tak ada sos cili, kenapa tak maklumkan kepada pelanggan. Kan ada nombor pelanggan yang diberikan oleh (syarikat penghantar makanan) Food Panda. Ini tidak, bagi semua sos tomato dan langsung tak bagi sos cili,” katanya dalam hantaran tersebut.
Hantaran itu mendapat maklum balas daripada pengguna lain dengan menyatakan bahawa sos tiada dalam menu pesanan.
“Sabar kak. Dalam gambar menu, tak ada gambar sos, kak.

“Jadi, ia mungkin bukan satu kesalahan. Kalau ada gambar sos, mungkin ia satu kesalahan (kedai tidak beri sos cili kepada pelanggan). Selamat menjamu selera, kak,” jelasnya. -KOSMO!ONLINE